Liga Premier: Perak FC tekad bangkit di laman sendiri

IPOH: Perak FC tekad bangkit mempamerkan kehebatan selain mahu memanfaat peluang beraksi di laman sendiri untuk mengutip tiga mata apabila berdepan pendahulu Liga Premier Terengganu FC II (TFC II), esok.

Pengendali Perak FC Yusri Che Lah berkata waktu rehat selama 12 hari selepas tewas 2-0 kepada PDRM FC pada 3 Julai lepas, digunakan sepenuhnya untuk melakukan pelbagai persiapan dan pemain begitu bersemangat berlatih bagi memastikan mereka mengutip mata penuh.

“Kita mengharapkan tiga mata diperoleh esok untuk mengejar pasukan-pasukan yang berada di atas kita. Fokus pasukan adalah untuk menang dan menghadiahkan tiga mata buat penyokong kita,” katanya kepada Bernama.

Dalam aksi di Stadium Bola Sepak Kuala Lumpur Cheras, skuad The Bos Gaurus tewas 0-2 hasil jaringan Azmi Muslim pada minit ke-62 dan Milos Lacny (minit ke-80) walaupun mempamerkan permainan menarik dan penuh berkualiti.

Justeru, Yusri berkata kekalahan pada aksi sebelum ini perlu dilupakan dan dalam masa sama mahu anak buahnya bangkit memperbaiki persembahan khasnya ketika beraksi di halaman keramat sendiri.

Untuk rekod, Perak FC ketika ini kekal di tangga tercorot Liga Premier tanpa sebarang mata selepas 11 perlawanan dan mencatatkan tiga kemenangan dan lapan kekalahan.

Walaupun mencatatkan tiga kemenangan, Perak FC berdepan pemotongan sembilan mata susulan kegagalan melunaskan baki tunggakan gaji mengikut tarikh akhir yang ditetapkan. – BERNAMA


Lelaki gunting Jalur Gemilang ditahan polis

KUALA LUMPUR: Polis hari ini menahan seorang lelaki tempatan disyaki menggunting Jalur Gemilang berdekatan sebuah premis di Jalan Ampang semalam.

Ketua Polis Daerah Dang Wangi, ACP Noor Dellhan Yahaya berkata penahanan lelaki berusia 41 tahun itu susulan pihaknya menerima satu laporan polis berkenaan kejadian suspek dipercayai merosakkan Jalur Gemilang sepertimana dalam klip video yang tular di laman media sosial tiktok @iekakartka_.

Beliau berkata siasatan awal dijalankan mendapati kejadian tersebut berlaku berdekatan bangunan Pusat Pelancongan Malaysia (MATIC), Jalan Ampang, lebih kurang 12.37 tengah hari, semalam.

“Individu yang terlibat ditahan kira-kira 12.30 tengah hari bagi membantu siasatan di bawah Seksyen 427 Kanun Keseksaan dan individu tersebut akan direman esok bagi siasatan lanjut,” katanya dalam kenyataan hari ini.

Beliau menasihati orang ramai agar menyalurkan maklumat serta merta ke atas sebarang kegiatan menyalahi undang-undang dengan menghubungi MERS 999 atau Ibu Pejabat Polis Daerah Dang Wangi di talian 03-26002222 atau Hotline Polis Kuala Lumpur di talian 03-21159999 atau mana-mana balai polis yang berhampiran.

Terdahulu, tular satu video berdurasi 37 saat dalam aplikasi TikTok memaparkan seorang lelaki berbaju merah dan bertopi biru menggunting beberapa Jalur Gemilang yang dipasang di laluan pejalan kaki dipercayai di hadapan MATIC di Jalan Ampang di sini.

Menurut pemilik akaun TikTok berkenaan, dia telah menegur perbuatan lelaki itu tetapi tidak diendahkan selain khuatir akan keselamatan diri ekoran pelaku memegang gunting.- BERNAMA


Tingkat segera kemudahan telekomunikasi di pulau untuk penduduk, pelancongan – Annuar

SEMPORNA: Kemudahan telekomunikasi di pulau berpenduduk serta pulau tumpuan pelancong termasuk di sini perlu ditingkatkan dengan kadar segera, kata Menteri Komunikasi dan Multimedia Tan Sri Annuar Musa.

Beliau berkata telekomunikasi wajar diberi keutamaan di kawasan pulau kerana selain memberi kemudahan kepada penduduk, aktiviti pelancongan adalah antara skop ekonomi yang mampu menyumbang kepada pemulihan ekonomi negara dan pertumbuhan Keluaran Dalam Negara Kasar (KDNK).

“Misalnya di Pulau Sipadan, kalau secara teknologinya boleh kita ‘tembak’ (pancar) dari menara (telekomunikasi) terdekat 11 kilometer sampai Pulau Sipadan maka saya nak tengok dengan segera di pulau itu ada kemudahan liputan perkhidmatan jalur lebar.

“Kita nak pastikan selagi mana boleh semua pulau pelancongan dan berpenduduk perlu mempunyai pelan telekomunikasi bagi kesalinghubungan 100 peratus kawasan,” katanya kepada pemberita selepas mengadakan lawatan kerja di empat pos kawalan keselamatan di sini hari ini.

Annuar berkata jika pulau terbabit tidak termasuk dalam senarai Pelan Jalinan Digital Negara (JENDELA) Fasa 2 maka pembangunan telekomunikasi itu perlu dilaksanakan dalam projek khas dan akan diberi keutamaan.

Annuar berkata JENDELA Fasa 2, yang akan dilaksana dalam tempoh 2023 hingga 2025, kini dalam proses menyiapkan dokumen untuk memanggil tender dan majoriti projek itu akan melibatkan Sabah serta Sarawak.

“Peruntukan keseluruhan JENDELA lebih kurang RM4 bilion dan Fasa 2 sebahagian besar untuk menyediakan jalur lebar satelit di kira-kira 1,400 lokasi yang terlalu jauh (untuk teknologi) fiberisation, ini bagi memastikan kawasan itu tidak tertinggal,” katanya.

Annuar, yang juga Ahli Majlis Keselamatan Negara (MKN) berkata isu nasib kanak-kanak Pala’u di Sabah telah sampai ke pengetahuan Perdana Menteri Datuk Seri Ismail Sabri Yaakob dan perkara itu turut dibincangkan dalam mesyuarat majlis berkenaan.

Beliau berkata ada badan bukan kerajaan turut membawa isu ini yang menyaksikan kanak-kanak terbabit sukar ke sekolah kerana tidak memiliki dokumen kerakyatan dan perkara itu wajar diambil perhatian demi masa depan mereka atau atas dasar perikemanusiaan.

“Perlu ada kaedah lebih sesuai untuk jangka panjang kerana ini sumber manusia yang ada nilai tertentu yang tidak boleh dibiarkan, kementerian berkaitan sedang melihat secara terperinci dan sudah tentu kementerian berkaitan perlu mengadakan perbincangan dengan Kerajaan Negeri Sabah.

“Isu ini unik dan tiada di negeri lain, ini isu kemanusiaan, isu ada komuniti yang sudah duduk bersama rakyat tetapi tidak punya dokumen lengkap,” katanya. – BERNAMA


Pesawat terhempas: Kongsi gambar, video tragedi boleh dikenakan tindakan – MCMC

CYBERJAYA: Suruhanjaya Komunikasi dan Multimedia Malaysia (MCMC) hari ini mengingatkan orang ramai untuk menjaga sensitiviti dan mengelakkan diri daripada berkongsi gambar mangsa tragedi pesawat terhempas di Elmina.

Menurut MCMC, berkongsi gambar mahupun rakaman video mangsa nahas berkenaan bukan sahaja boleh menyinggung perasaan keluarga mangsa malah melanggar prinsip serta etika yang paling asas.

“Sebarang perkongsian melibatkan gambar atau video mangsa tragedi nahas pesawat ringan yang terhempas di Bandar Elmina, petang semalam, boleh dikenakan tindakan undang-undang di bawah Seksyen 233 Akta Komunikasi dan Multimedia 1998.

“Adalah penting untuk semua individu untuk membuat pertimbangan sewajarnya dengan menurunkan gambar mangsa tragedi dan tidak menyebar atau berkongsi lanjut kandungan berkenaan,” kata suruhanjaya itu dalam kenyataan yang dikeluarkan pada Jumaat.

MCMC dalam masa sama menzahirkan rasa dukacita dan simpati kepada keluarga mangsa nahas itu.

Pada Khamis, Ketua Polis Selangor, Datuk Hussein Omar Khan mengesahkan, 10 individu maut membabitkan lapan penumpang dan kru pesawat.

Dua lagi mangsa adalah orang awam yang menaiki sebuah kereta dan motosikal yang melalui jalan itu ketika pesawat berkenaan terhempas.

Petang semalam, negara dikejutkan dengan nahas sebuah pesawat terhempas berhampiran kawasan perumahan di Elmina di Seksyen U16, di Shah Alam.

Pesawat jenis Beechcraft Model 390 (Premier 1) itu dalam perjalanan dari Langkawi ke Subang sebelum terhempas.

Author

Taufik Asmady Abdul Aziz

View all posts

View all posts


Banjir Johor: 61 mangsa dipindahkan di Sungai Tiram

JOHOR BAHRU: Pasukan bomba dari Balai Bomba dan Penyelamat (BBP) Johor Jaya menyelamatkan seramai 61 penduduk daripada 16 keluarga di Lorong Mak Piah, Sungai Tiram di sini, selepas kediaman mereka dinaiki air dalam kejadian banjir kilat.

Ketua Balai Bomba dan Penyelamat (BBP) Johor Jaya, Mohd Faiz Ramli berkata, Pusat Gerakan Operasi (PGO) Negeri Johor menerima panggilan kecemasan banjir kilat melalui talian terus ke balai pada jam 7.31 malam tadi.

“Setibanya Pasukan Keluaran Operasi (PKO) di tempat kejadian didapati benar berlaku banjir kilat setinggi satu meter di sekitar kawasan kampung tersebut.

“PKO bertindak memindahkan mangsa seramai 61 orang ke Dewan Raya Sungai Tiram untuk penempatan sementara pada malam ini dengan menggunakan satu unit bot Pasukan Bomba Sukarela (PBS) Ulu Tiram dan satu unit bot orang awam.

“Manakala 40 orang mangsa telah berpindah sendiri ke dewan tersebut. Hujan telah berhenti di lokasi,” katanya dalam satu kenyataan di sini, pada Rabu.

Menurut Mohd Faiz, seramai 61 mangsa banjir yang diselamatkan pasukan bomba terdiri daripada 23 lelaki dewasa, wanita dewasa (20), lelaki warga emas (tiga) dan seorang wanita warga emas.

“Seramai lapan kanak-kanak perempuan, kanak-kanak lelaki (empat) dan bayi lelaki (dua).

“Jumlah keseluruhan mangsa di Dewan Raya Sungai Tiram seramai 101 orang dari 31 buah keluarga, pemantauan masih dijalankan di lokasi.

“Kesemua mangsa ditempatkan di sebuah Pusat Pemindahan Sementara (PPS) Sungai Tiram yang dibuka pada jam 11 malam tadi,” katanya. – Awani

Author

Media Variasi

View all posts

View all posts


Kemenangan NS dijangka, PH-BN akan bincang calon MB – Tok Mat

KUALA LUMPUR: Timbalan Pengerusi BN, Datuk Seri Mohamad Hasan berkata, kemenangan Kerajaan Perpaduan di Negeri Sembilan adalah perkara yang telah dijangka.

Beliau berkata, Majlis Perundingan Pimpinan Kerajaan Perpaduan akan mengadakan perbincangan bagi menentukan calon terbaik sebagai Menteri Besar Negeri Sembilan.

“Kalau betul (menang di Negeri Sembilan) Alhamdulillah… seperti dijangkakan Kerajaan Perpaduan boleh kekalkan kerajaan tapi majoriti kita belum tahu.

“Setakat nak kekalkan Kerajaan Perpaduan dengan majoriti selesa, memang dalam jangkaan kami,” katanya ditemui pemberita ketika hadir di Pusat Dagangan Dunia (WTC) pada Sabtu.

Beliau menambah, nama calon yang sesuai akan dipersembahkan kepada Yang di-Pertuan Besar Negeri Sembilan, Tuanku Muhriz Tuanku Munawir.

“Kita cuma mencalonkan calon yang dirasakan sesuai sebagai Menteri Besar untuk kita mohon restu dan perkenan Yang di-Pertuan Besar Negeri Sembilan.

“Pelantikan adalah hak mutlak baginda, maka baginda yang akan putuskan,” katanya.

Media melaporkan Pakatan Harapan (PH) dan Barisan Nasional (BN) secara tidak rasmi telah berjaya membentuk kerajaan Negeri Sembilan apabila melepas angka majoriti mudah setakat pukul 9.30 malam.

Perkara itu dimaklumkan Pengerusi Badan Perhubungan UMNO Negeri Sembilan, Datuk Seri Jalaluddin.

Difahamkan kedua-dua parti memenangi 24 kerusi dengan DAP menang di kesemua 11 kerusi Dewan Undangan Negeri (DUN) yang ditandingi manakala BN menang di 14 daripada 17 kerusi yang ditandingi. –  Sinar Harian

Author

Media Variasi

View all posts

View all posts


Dua lelaki berparang tetak pelayan restoran ditahan

KUALA LUMPUR: Dua lelaki tempatan berusia 44 dan 47 tahun ditahan awal pagi semalam kerana menetak seorang pelayan restoran pada pagi Selasa lepas.

Ketua Polis Daerah Kajang, ACP Mohd Zaid Hassan berkata, kejadian berlaku pada 9.25 pagi di sebuah restoran di Taman Segar Perdana, Cheras, di sini.

Beliau berkata, dalam kejadian berkenaan, lelaki yang bekerja sebagai pelayan restoran berusia 46 tahun itu mengalami kecederaan patah tulang jari telunjuk kiri dan luka di lutut kaki kanan akibat ditetak dua suspek berkenaan.

“Hasil siasatan mendapati punca kejadian berlaku adalah disebabkan seorang daripada penyerang itu tidak berpuas hati dengan mangsa yang telah menegurnya kerana membuat bising apabila minuman yang dipesan lewat dihantar.

“Suspek telah dihalau keluar dari restoran dan kemudian datang semula bersama seorang lagi rakan dengan membawa senjata parang menyerang mangsa,” katanya dalam kenyataan di sini hari ini.

Mohd Zaid berkata, kedua-dua lelaki itu diberkas pada 3 pagi semalam di Taman Cheras Permata, Kajang dan turut dirampas dua bilah parang dan pakaian yang digunakan mereka semasa kejadian, ujian air kencing turut mendapati seorang suspek positif dadah.

Katanya, kedua-dua lelaki itu direman selama lima hari sehingga 22 Januari ini bagi membantu siasatan dan kes disiasat mengikut Seksyen 326 Kanun Keseksaan kerana menyebabkan cedera parah menggunakan senjata.

Terdahulu tular rakaman kamera litar tertutup berdurasi selama 1 minit 20 saat menunjukkan dua individu bersenjatakan parang menyerang seorang pelayan restoran ketika pelanggan sedang makan. – BERNAMA


Ibu pengantin meninggal dunia setengah jam lepas akad nikah

CYBERJAYA: Hari perkahwinan yang sepatutnya penuh kegembiraan bertukar hiba apabila 30 minit selepas majlis akad nikah, pengantin perempuan menerima khabar sedih mengenai ibunya yang sedang kritikal di sebuah hospital.

Kisah sedih itu dikongsikan oleh rakannya menerusi TikTok @mawiekhaili.

Menurut Mawi, pengantin perempuan yang dikenali sebagai Ika bergegas ke hospital untuk menemui ibunya namun, setibanya di sana ibunya telah meninggal dunia.

“Lebih kurang setengah jam sahaja selepas dia selesai nikah, dia mendapat satu perkhabaran yang sangat mendukakan.

“Dia terpaksa bergegas ke hospital besar Kuala Lumpur untuk melihat ibunya yang sedang kritikal.

“Sampai sahaja dia di hospital, ibunya telah menghembuskan nafas yang terakhir,” ceritanya.

Walaupun berada dalam keadaan tidak stabil, Ika tetap menguruskan jenazah dengan sebaik mungkin sebelum kembali ke majlis perkahwinannya untuk menghormati tetamu.

“Gembira sedikit, tapi dukanya yang lebih. Aku bangga dengan dia, dia kuat untuk berdiri.

“Walaupun keadaan dia tidak stabil dan emosi dia terlalu sedih tetapi dia terpaksa kuatkan diri untuk kembali ke majlis persandingan dia.

“Bukan untuk meraikan tetapi untuk menghormati tetamu yang hadir daripada seluruh negeri, keluarga yang datang daripada jauh, daripada Indonesia, Singapura,” luahnya.

Menjengah di ruangan komen, rata-rata netizen turut berkongsi pengalaman hampir sama yang dialami oleh Ika.

“24/12 aku nikah. Selesai je nikah arwah abah terus ke hospital. Esok pagi dia dah pergi. Memang dia tunggu nak tengok anaknya nikah,” kongsi netizen.

“2/5 majlis nikah abang saya. Malam tu atok saya meninggal. 8/5 majlis bertandang belah keluarga saya, malam merewang tengah masak-masak tu ayah saya meninggal. Sedih sangat,” luah netizen.

“Arwah bapa mertua aku sebulan je dapat main dengan cucu kesayangan dia. Lepas sebulan bini (isteri) aku bersalin dia pun dijemput Ilahi,” komen netizen.

Author

Nurul Ain Japri

View all posts

View all posts


Kerajaan jamin lindungi IKS jika terkesan kes COVID-19 di China

KUALA LUMPUR: Kerajaan memberi jaminan akan melindungi dan membantu pengusaha industri kecil dan sederhana (IKS) dan rakyat jika berlaku kesan ekonomi susulan peningkatan  kes COVID-19 di China, kata Menteri Ekonomi, Rafizi Ramli.

Beliau berkata, kesan peningkatan COVID-19 ke atas ekonomi China perlu dipantau kerana sebagai ekonomi kedua terbesar di dunia apa yang berlaku di negara itu boleh memberi kesan kepada sebuah negara dagangan seperti Malaysia.

“Di peringkat kementerian (ekonomi) perkara itu sudah dipantau sejak dua tahun lepas (pandemik COVID-19 bermula) dan pengalaman sepanjang dua tahun akan ditambah baik dengan perancangan, usaha dan tindakan untuk kurangkan (sebarang kesan ke atas ekonomi Malaysia),” katanya.

Beliau berkata demikian kepada pemberita ketika hadir di Majlis Kenduri Rakyat dan Penyerahan Sumbangan Balik Ke Sekolah Parlimen Pandan di Dewan Perbandaran Majlis Perbandaran Ampang Jaya (MPAJ) dekat sini hari ini.

China dilapor akan membuka semula sempadannya pada 8 Januari 2023 selepas hampir tiga tahun ditutup berikutan pandemik COVID-19, namun timbul kebimbangan apabila berlaku lonjakan ketara kes COVID-19 di negara itu baru-baru ini.

Ditanya sama ada Parti Keadilan Rakyat (PKR) ada menerima jemputan untuk menghadiri Perhimpunan Agung UMNO yang dijadualkan berlangsung bulan depan, Rafizi yang juga Timbalan Presiden PKR berkata, perkara itu perlu ditanya kepada Setiausaha Agung parti kerana segala surat menyurat ditujukan kepada Setiausaha Agung.

“Setakat ini belum dimaklumkan dan belum ada notis mesyuarat biro politik PKR,” katanya.

Kepada soalan sekiranya mendapat jemputan adakah PKR akan memenuhinya, Rafizi berkata, perkara itu akan diputuskan secara bersama di peringkat parti.

“Tak usah terburu-buru. Kalau dapat jemputan, prosesnya ialah akan dibawa ke biro politik dan biro politik akan buat keputusan. Saya tunggu kalau perkara itu telah dihantar secara rasmi,” katanya. – BERNAMA


Tiada lagi rasa hormat terhadap Ten Hag – Ronaldo

“SAYA tidak mempunyai rasa hormat kepada Erik ten Hag kerana dia tidak mempunyai rasa hormat terhadap saya,” kata bintang bola sepak popular, Christiano Ronaldo.

Malahan, dia turut mengaku terasa hati dengan layanan pengurus kelab Manchester United itu meskipun dia kerap membuktikan dirinya sebagai pemain yang berkaliber di pentas bola sepak dunia.

Namun, dia mendakwa dirinya seringkali dipersalahkan ketika prestasi keseluruhan pasukan tidak berada pada tahap yang memuaskan.

Bintang Portugal itu juga berasa dirinya seperti tidak diperlukan lagi di kelab itu dan menzahirkan kekecewaan mengenai perkara berkenaan.

“Saya tidak mempunyai rasa hormat kepada Erik ten Hag kerana dia tidak mempunyai rasa hormat terhadap saya,

“Jika kamu tidak menghormati saya, saya tidak akan menghormati kamu” kata Ronaldo seperti dilapor The Sun.

Ronaldo berkata demikian ketika ditemu bual bagi program realiti televisyen bersama Piers Morgan.

Ronaldo, yang merupakan penjaring terbanyak buat The Red Devils dengan 24 gol musim lalu, dilaporkan sempat meminta untuk meninggalkan kelab itu berikutan kegagalan mereka melayakkan diri ke Liga Juara-Juara (UCL), lantas pemain berusia 37 tahun tersebut kurang dipedulikan oleh Ten Hag.

Malah, sebelum menyertai Portugal ke Qatar untuk penampilan Piala Dunia kelimanya dan mungkin terakhir, Ronaldo percaya bahawa tokoh senior di Old Trafford termasuk Ten Hag ingin menyingkirkannya.

“Ya, bukan sahaja jurulatih, malah dua atau tiga lagi individu di kelab ini yang saya rasa telah mengkhianati saya,” ujarnya.

Author

Diyana Rahip

View all posts

View all posts


Sambutan Ambang Tahun Baharu 2023 dibatalkan

PUTRAJAYA: Sambutan Ambang Tahun Baharu 2023 di Dataran Merdeka pada 31 Disember ini dibatalkan berikutan keadaan beberapa negeri yang dilanda musibah banjir, kata Perdana Menteri, Datuk Seri Anwar Ibrahim.

“Oleh kerana keadaan banjir dan kesusahan rakyat, kita putuskan sambutan besar-besaran ambang Tahun Baharu 31 Dis di Dataran Merdeka dibatalkan,” katanya dalam sidang media selepas mempengerusikan mesyuarat mingguan Kabinet di sini hari ini.

Anwar berkata, mesyuarat Kabinet hari ini memberi tumpuan soal banjir di Kelantan dan Terengganu dan beliau sendiri akan turun ke Kelantan bagi meninjau keadaan di sana petang ini.

Menurutnya Timbalan Perdana Menteri, Datuk Seri Dr Ahmad Zahid Hamidi telah sampai di kedua-dua negeri berkenaan dan memantau serta mengambil beberapa tindakan segera, dan telah melaporkan kepada Jemaah Menteri dalam mesyuarat tadi.

“Saya akan ke Kelantan dan pengumuman (berkaitan) banjir akan diumumkan di sana setelah mendengar pandangan di lapangan dan kerajaan negeri,” katanya.

Anwar berkata, mesyuarat Kabinet juga ada membincangkan sepintas lalu mengenai perkembangan di Parlimen dua hari lepas berhubung usul percaya yang dibentangkan di Dewan Rakyat Isnin lepas.

Ahli Parlimen Tambun itu mendapat sokongan majoriti Ahli Parlimen sebagai Perdana Menteri ke-10 apabila usul percaya itu diluluskan dengan undian suara selepas dibentangkan oleh Timbalan Perdana Menteri, Datuk Seri Fadillah Yusof dan disokong seorang lagi Timbalan Perdana Menteri, Ahmad Zahid.

“Kita boleh tumpu sekarang soal kerja, menjana pertumbuhan ekonomi dan lebih pesat, kerana mandat yang diberikan itu jelas,” katanya yang mengucapkan terima kasih kepada Fadillah yang membentangkan usul yang diterima baik.

“Hampir sebulat suara pada hari berkenaan (dan) walaupun kalau ada pengundian, undi dua pertiga itu memang terjamin. Jadi saya ambil kesempatan ucap terima kasih pada semua parti dalam Kerajaan Perpaduan, dan kebetulan dalam kes ini tidak ada yang bantah dari pihak pembangkang,” katanya.

Beliau berkata, mandat besar yang diterima adalah untuk kerajaan menumpukan perhatian sepenuhnya terhadap menjamin tata kelola pemerintahan dan urus tadbir yang lebih berkesan untuk manfaat kebajikan rakyat dan negara. – BERNAMA


APMM gagalkan cubaan seludup 8,000 liter petrol ke negara jiran

LAHAD DATU: Agensi Penguatkuasaan Maritim Malaysia (APMM) Zon Maritim Lahad Datu menggagalkan cubaan menyeludup keluar 8,000 liter minyak petrol ke negara jiran dalam serbuan di jeti pangkalan nelayan Silam Kem di sini kira-kira 3.30 pagi semalam.

Pengarah Zon Maritim Lahad Datu Komander Maritim Nik Mohd Rizam Nik Mohd Fauzi berkata serbuan  berdasarkan maklumat orang awam itu turut menahan empat lelaki berusia 20 hingga 70 tahun dengan seorang daripadanya warga Filipina.

“Ketika serbuan, semua suspek sedang melakukan kerja pemindahan minyak dari lori ke sebuah bot kargo dipercayai untuk diseludup ke negara jiran,” katanya dalam kenyataan hari ini.

Nik Mohd Rizam berkata pemeriksaan mendapati bot tersebut tidak mempunyai sebarang dokumen kebenaran untuk membawa minyak petrol.

Beliau berkata bot kargo itu dan lori bersama 40 tong drum mengandungi 8,000 liter minyak petrol dianggar bernilai RM 286,400 dirampas untuk siasatan mengikut Akta Kawalan Bekalan 1961.

Katanya pihaknya akan mempertingkatkan rondaan dan penguatkuasaan dari semasa ke semasa bagi mengekang sebarang perlakuan jenayah di perairan Lahad Datu dan orang ramai diminta menyalurkan maklumat ke Zon Maritim Lahad Datu ditalian 089- 885727 ataupun MERS 999. – BERNAMA

TAG: APMM, petrol, jeti, Lahad Datu, Nik Mohd Rizam Nik Mohd Fauzi

ADD FBR SMK


Zahid tawar diri pemudah cara program Felcra

SETAPAK: Timbalan Perdana Menteri, Datuk Seri Dr Ahmad Zahid Hamidi menawarkan diri sebagai pemudah cara bagi memperkasakan program Lembaga Penyatuan dan Pemulihan Tanah Persekutuan Berhad (Felcra).

Zahid berkata, kerajaan perlu memfokuskan semula isu dan cabaran yang dihadapi Felcra, dan pada masa yang sama mahu agensi itu melaksanakan anjakan paradigma dalam hala tuju baharu fasa Transformasi 2.0.

“Felcra harus mempunyai hala tuju baharu dalam Transformasi 2.0. Saya akan bantu, saya akan jadi pemudahcara, fasilitator memperkasa program Felcra.

“Kalau kita bekerjasama, saya takkan goncangkan mana-mana sampan untuk (penumpang) terkeluar dari muatan sampan. There will be never rocking the boat.

“Asalkan kita lakukan yang terbaik untuk Allah SWT, organisasi dan rakyat,” katanya dalam ucapan pada program taklimat penyampaian Felcra dibentangkan oleh Ketua Pegawai Eksekutif (CEO) Kumpulan Felcra Bhd, Datuk Mat Roni Zakaria di Wisma Felcra, di sini.

Menteri Kemajuan Desa dan Wilayah itu juga berkata, Felcra harus memfokuskan semula isu dan cabaran yang dihadapi ketika ini sebagaimana yang dibentangkan oleh CEO.

“Ia satu realiti cabaran dalaman dan luaran yang harus kita depani masalah ini tanpa melupakan tanggungjawab sosial, keberuntungan komersial dan sumbangan pengeluaran keterjaminan makanan,” katanya.

Katanya, perimbangan tiga elemen itu harus ditangani segera, tanpa melakukan elemen dengan melihat bahawa Felcra harus terus memperoleh suntikan dana kerajaan.

“Felcra harus terus berdiri, ‘self sufficient’, guna dana dalaman untuk melaksanakan semua program tanpa bergantung dana kerajaan.

“Ini cabaran kita, saya yakin Felcra mampu melakukannya dalam waktu terdekat. Saya akan datang lagi untuk lihat kejayaan baharu Felcra,” katanya.

Terdahulu, Ahli Parlimen Bagan Datuk itu tekun mendengar dan membuat catitan ketika taklimat disampaikan oleh CEO Felcra yang berlangsung selama tempoh lebih satu jam.

Beliau mula mencatit maklumat di buku nota mini, miliknya sebaik pembentangan slaid di skrin besar Dewan Auditorium wisma, mengenai isu dan cabaran Felcra.

Antara yang dipaparkan ialah landbank belum mencukupi, caj pengurusan di bawah kadar, tahap produktiviti per hektar ladang yang masih boleh dipertingkatkan.

Selain itu, kekurangan belanja modal, rizab syarikat, projek kurang berdaya maju (KBM), dana mandat sosial tidak mencukupi dan kesepaduan pekerja.

Ia termasuk harga komoditi pasaran global, polisi negara pengeluar ‘edible oil’, sawit, pembeli sawit, pembekal tenaga kerja, alam sekitar sedunia, selain sumber dana dalaman tidak mencukupi, bencana alam serta penguncupan keluasan projek P&P peserta.

Author

Tun Puteh Wanti

View all posts

View all posts


Polis siasat dakwaan pegawai imigresen dicederakan semasa jalani ujian kecergasan

IPOH: Polis sedang menyiasat laporan seorang pegawai imigresen yang mendakwa dicederakan semasa menjalani ujian kecergasan pegawai dan anggota Pasukan Taktikal Khas (PASTAK) di Depot Imigresen Sementara, Bidor.

Ketua Polis Perak, Datuk Seri Mohd Yusri Hassan Basri berkata, pihaknya menerima laporan mengenai kejadian daripada pegawai berkenaan pada kira-kira pukul 2 pagi Jumaat lepas.

Beliau berkata, kejadian dikatakan berlaku pada pukul 9.30 pagi 9 Mac lepas iaitu hari terakhir ujian, apabila pengadu bersama dua pelatih diarah oleh seseorang yang dipercayai pegawai kanan jabatan berkenaan untuk melakukan hukuman tekan tubi sebanyak 20 kali.

“Suspek dikatakan memijak bahagian belakang leher pengadu sehingga tersungkur dan mengalami kecederaan di bahagian hidung, patah sebatang gigi hadapan, luka bahagian gusi dan bibir,” katanya dalam kenyataan di sini hari ini.

Mohd Yusri berkata, pengadu telah mendapatkan rawatan di Jabatan Kecemasan Hospital Shah Alam, Selangor, dan polis telah memanggil suspek serta semua yang terlibat dalam kejadian itu bagi membantu siasatan yang dibuat mengikut Seksyen 325 Kanun Keseksaan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Lelaki buang sampah di Pantai Lido dibuang kerja

PERKHIDMATAN seorang pekerja kontrak pembersihan ditamatkan serta-merta, selepas dikenal pasti bertanggungjawab membuang sampah dari tong ke tepi Pantai Lido, di Johor Bahru, Johor baru-baru ini.

Majlis Bandaraya Johor Bahru (MBJB) berkata, tindakan tegas itu susulan pihaknya mengenal pasti pelaku serta syarikat kontraktor yang berkaitan.

“MBJB mengarahkan kerja-kerja pembersihan semula di kawasan berkaitan. Kerja dijalankan dengan segera oleh pihak kontraktor pada hari kejadian.

“MBJB turut mengeluarkan surat amaran kepada kontraktor berkaitan dan mengarahkan menandatangani surat aku Janji bagi memastikan perkara ini tidak berulang,” katanya dalam satu kenyataan pada Isnin.

Pada Ahad, media sosial kecoh dengan perbuatan seorang pekerja pembersihan yang mencemari alam sekitar, apabila membuang sampah di tepi pantai.

Perbuatannya disedari oleh seorang wanita yang menghentikan kenderaan di lokasi di hadapan Hospital Sultanah Aminah (HSA) selepas pulang bersenam pagi semalam.

Ketika meninjau pantai berkenaan, wanita itu mendapati lokasi terbabit dipenuhi dengan plastik sampah dipercayai dibuang pekerja pembersihan itu.

Author

Fazleen Safina Abd Jamil

View all posts

View all posts


LLM, syarikat konsesi lebuh raya kerjasama laksana sistem pembayaran tol terbuka

KUALA LUMPUR: Lembaga Lebuhraya Malaysia (LLM) akan bekerjasama dengan syarikat-syarikat konsesi lebuh raya untuk melancarkan pelaksanaan sistem pembayaran tol secara terbuka.

LLM dalam kenyataan hari ini memaklumkan pelaksanaan itu akan mengambil kira keseluruhan persekitaran sistem tol sedia ada.

“Pelaksanaan sistem pembayaran tol secara terbuka ini juga adalah inisiatif awal bagi peralihan ke arah sistem Multi Lane Fast Flow (MLFF) yang giat diusahakan ketika ini.

“Ini merupakan langkah yang tepat dalam usaha kerajaan memberi pilihan serta kemudahan kepada pengguna bagi tujuan pembayaran tol di lebuh raya,” menurut kenyataan itu.

LLM turut berharap pengguna lebuh raya memberikan komitmen dan sokongan berterusan untuk penambahbaikan pengoperasian lebuh raya bertol dan sentiasa mengalu-alukan pandangan daripada mereka. – BERNAMA


Nilai tambah industri LNG ganda saiz ekonomi Sarawak lapan tahun lagi

Oleh: ARRIAN ZAYNE

BINTULU: Bintulu berupaya menjadi penjana ekonomi terbesar untuk Sarawak menerusi industri minyak dan gas dalam tempoh lapan tahun lagi dengan pelaksanaan sistem nilai tambah ke dalam industri.

Berasal daripada sebuah perkampungan nelayan, Premier Sarawak Datuk Patinggi Tan Sri Abang Johari Tun Openg optimis wajah Bintulu berubah menjelang tahun 2030 walaupun hasil kebergantungan terhadap pengeksportan gas cecair asli atau LNG belum pada tahap optimum.

“Sarawak akan mengambil langkah-langkah yang perlu untuk memastikan bahawa sumber kita ada (mempunyai) nilai tambah di sini jika kita ingin menggandakan saiz ekonomi kita daripada RM136 bilion kepada RM282 bilion dan mencapai status berpendapatan tinggi menjelang 2030,” katanya.

Abang Johari berkata demikian dalam ucapan beliau bersempena sambutan perayaan Hari Malaysia Ke-59 Peringkat Sarawak di Bintulu pada Jumaat malam.

Maka tegas Abang Johari, Sarawak tidak boleh terlalu bergantung kepada eksport LNG untuk meningkatkan pendapatannya semata-mata.

Menurut Abang Johari perubahan dalam gelombang kedua pembangunan bandar ini dengan pengembangan aktiviti perindustrian di Tanjung Kidurong dan Samalaju, dan perluasan Bintulu ke kawasan Jepak bagi menjayakan sumber sebagai nilai tambah selepas ini.

Menekankan lagi bahawa Bintulu adalah pusat pengeluaran dan pengeksportan gas cecair asli atau LNG ke negara-negara seperti Jepun dan Korea Selatan sejak 1983.

“Sayangnya LNG yang keluar dari perut bumi Sarawak tidak digunakan secara lebih optimum dengan itu pengwujudan rantaian nilai tambah yang lebih menyeluruh untuk menjana ekonomi Sarawak dan memberi manfaat kepada rakyatnya,” ujarnya.

Tambah beliau Sarawak tidak berpuas hati dengan hanya mengeksport bahan mentah berikutan langkah tersebut turut merugikan justeru proses menambah nilai kepada sumber Sarawak sentiasa dilakukan di tempat lain di luar negeri.

“Inilah sebabnya mengapa purata pendapatan isi rumah kita berada di bawah purata nasional walaupun kita kaya dengan sumber kerana kewujudan rantaian nilai yang terhad untuk menjana ekonomi,” jelasnya.

Melalui perlaksanaan program untuk membangunkan Bintulu ke arah menjadi hab petrokimia jelas Abang Johari menerusi kolaborasi antara kerajaan Sarawak dengan Petronas dan disokong oleh para pelabur dari dalam dan luar negara.

“Dengan kata lain, sumber minyak dan gas Sarawak akan ditambah nilai supaya terbentuk “value chain” untuk menjana ekonomi yang lebih menyeluruh dan mempertingkatkan manfaat kepada Bintulu dan Sarawak keseluruhannya,” tegasnya.

Langkah pertama ke arah penghiliran industri minyak dan gas di Tanjung Kidurong dedah beliau melalui pembinaan sebuah loji pengeluaran methanol kepunyaan Sarawak yang sedang giat berjalan sekarang ini.

Bagi menyokong langkah ini, kata beliau Petronas akan membina kemudahan penyaluran gas kedua di Tg Kidurong untuk membekalkan gas sehingga 1,200 MMscfd (million standard cubic feet per day) kepada loji methanol tersebut dan juga stesen janakuasa gas pihak Sarawak Energy Berhad (SEB).

“Pembinaan loji methanol pertama di Tg Kidurong yang dimiliki oleh Petchem Sarawak sekarang ini 66 peratus siap dan dijangka akan memulakan operasi pada awal 2024,” katanya bertujuan untuk mengeluarkan methanol yang boleh digunakan untuk menghasilkan pelbagai bahan derivatif.

Author

Media Variasi

View all posts

View all posts


Twitter hilang hampir separuh hasil iklan sejak Elon Musk ambil alih

TWITTER telah kehilangan hampir separuh daripada hasil pengiklanannya sejak ia dibeli oleh Elon Musk dengan harga AS$44 bilion (£33.6 bilion) Oktober lalu, dedah pemiliknya.

Beliau berkata, syarikat itu tidak melihat peningkatan dalam jualan yang dijangkakan pada bulan Jun, tetapi menambah bahawa Julai “agak lebih berpotensi”.

Musk memecat kira-kira separuh daripada 7,500 kakitangan Twitter apabila beliau mengambil alih pada 2022 dalam usaha mengurangkan kos.

Threads, aplikasi saingannya kini mempunyai 150 juta pengguna, menurut beberapa anggaran.

Hubungannya ke Instagram secara automatik memberikan akses platform rekaan Meta kepada dua bilion pengguna yang berpotensi.

Sementara itu, Twitter sedang bergelut di bawah beban hutang yang berat. Aliran tunai kekal negatif, kata Musk pada hujung minggu, walaupun jutawan itu tidak meletakkan jangka masa pada penurunan 50 peratus dalam hasil iklan.

Dalam tweet dia berkata: “Perlu mencapai aliran tunai positif sebelum kita dapat menikmati perkara lain.”

Lucy Coutts, pengarah pelaburan di JM Finn, memberitahu program BBC’s Today, dia fikir Musk akan dapat mengubah Twitter “tetapi ia akan mengambil masa yang lebih lama”.

“Tetapi malangnya dia telah mendapat AS$13 bilion hutang untuk dibayar menjelang akhir Julai jadi kita mungkin melihat lebih banyak tekanan ke atas saham dalam Tesla jika dia terpaksa menjual lebih banyak kepentingannya dalam syarikat itu.”

Musk juga merupakan ketua eksekutif dan pemegang saham majoriti pembuat kereta elektrik Tesla, yang akan melaporkan keputusan kewangan suku tahunan terkininya pada Rabu.

Selepas memberhentikan ribuan pekerja dan memotong bil perkhidmatan awan, Musk berkata, Twitter berada di landasan untuk mencatatkan pendapatan AS$3 bilion (£2.29 bilion) pada 2023, turun daripada AS$5.1 bilion pada 2021.

Perkembangan itu merupakan petanda terbaharu bahawa langkah pemotongan kos yang agresif tidak mencukupi untuk mencetuskan kembalinya pengiklan yang melarikan diri selepas perubahan pada peraturan kawal selia kandungannya.

Itu berbeza dengan apa yang Musk katakan dalam temu bual dengan BBC pada bulan April, di mana beliau mencadangkan bahawa kebanyakannya telah kembali ke platform tersebut.

Bagaimanapun, Meghana Dhar, bekas ketua perkongsian di Snap dan Meta, yang memiliki saingan Twitter baharu Threads berkata, syarikat itu bergelut sebelum pembelian oleh Musk.

“Elon dan Twitter berada dalam kedudukan yang sukar sekarang,” katanya kepada program BBC’s Today. “Untuk bersikap adil kepada Elon, kita telah melihat penurunan dalam hasil Twitter dan pertumbuhan dalam hasil sejak sebelum Elon – terdapat penurunan yang berterusan.”

Linda Yaccarino, sebelum ini ketua pengiklanan di NBCUniversal, telah dilantik sebagai ketua eksekutif Twitter pada bulan Jun – satu langkah yang menunjukkan jualan pengiklanan masih menjadi keutamaan bagi syarikat itu.

Yaccarino berkata, Twitter merancang untuk memberi tumpuan kepada perkongsian video, pencipta dan perdagangan. Ia dikatakan sedang dalam perbincangan awal dengan tokoh politik dan hiburan, perkhidmatan pembayaran, dan penerbit berita dan media.

Author

Taufik Asmady Abdul Aziz

View all posts

View all posts


Sesi soal jawab PM dilaksana mulai sidang Parlimen ke-15 – Johari

KUALA LUMPUR: Sesi Soal Jawab Perdana Menteri (PMQ) di Dewan Rakyat akan dilaksanakan pada Mesyuarat Pertama Penggal Kedua Parlimen ke-15 yang bermula 13 Februari.

Yang Dipertua Dewan Rakyat, Datuk Johari Abdul berkata, buat permulaan, sesi itu akan dilaksanakan secara ujian rintis pada setiap Selasa selama sejam.

“Kita cadang sesi itu dilakukan pada setiap Selasa untuk Perdana Menteri, Datuk Seri Anwar Ibrahim menjawab soalan yang ditujukan kepadanya dan pada Khamis pula, sesi Waktu Pertanyaan-Pertanyaan Menteri (MQT).

“Ini antara pembaharuan yang akan dilaksanakan cuma ia belum boleh dimaktubkan sebagai sesi tetap… kita mula sebagai ujian rintis dahulu untuk kita kenal pasti apa masalah yang mungkin timbul susulan pelaksanaannya,” katanya kepada Bernama.

Beliau berkata, sesi PMQ itu juga memerlukan pindaan kepada Peraturan-Peraturan Majlis Mesyuarat Dewan Rakyat sebelum digazetkan sebagai sesi tetap sidang Dewan Rakyat.

Sebagai usaha memastikan usul yang dibawa Ahli Parlimen dapat dibincangkan, Johari berkata, sesi Kamar Khas juga ditambah baik dengan memperbanyakkan jumlah usul iaitu daripada dua usul setiap sesi kepada empat usul.

Johari turut berhasrat untuk membuka ruang kepada Ahli Parlimen pembangkang dan penyokong kerajaan untuk mengemudi sesi itu.

“Ini bermakna bukan saya serta dua Timbalan Yang Dipertua Dewan Rakyat sahaja boleh mengemudi sesi itu tetapi peluang turut diberikan kepada Ahli Parlimen lain,” katanya.

Johari berkata, beliau juga bercadang mewajibkan semua Ahli Parlimen menjalani pemeriksaan kesihatan setiap enam bulan bagi memastikan status kesihatan wakil rakyat pada tahap yang optimum untuk melaksanakan tugas mereka.

Mengenai liputan media persidangan Dewan Rakyat, beliau berkata wakil agensi media dibenarkan berada di ruang lobi Parlimen bagi mendapatkan reaksi daripada Menteri atau Ahli Parlimen bermula persidangan ini selepas ia tidak dibenarkan ekoran penularan COVID-19 sebelum ini.

Persidangan Dewan Rakyat bermula pada 13 Februari ini didahului dengan istiadat pembukaan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sebelum sesi perbahasan Titah Diraja selama lima hari.

Pada 24 Februari, Perdana Menteri Anwar yang juga Menteri Kewangan dijadual membentangkan Belanjawan 2023 di Dewan Rakyat. – BERNAMA


Anak Najib umum bertanding Ketua UMNO Bahagian Langkawi

CYBERJAYA: Anak bekas Perdana Menteri, Datuk Seri Najib Tun Razak iaitu Datuk Mohd Nazifuddin Najib mengesahkan akan bertanding jawatan Ketua UMNO Bahagian Langkawi pada pemilihan parti itu Mac depan.

Mohd Nazifuddin yang merupakan ahli UMNO Langkawi itu yakin bahawa peringkat akar umbi bahagian berkenaan menerima baik penyertaannya itu.

Perkara itu diyakini susulan pertemuannya dengan lebih 70 peratus daripada 103 cawangan di Langkawi.

“Kalau tak dapat sokongan akar umbi, saya takkan bertanding ketua bahagian di Langkawi. Saya bertanding sebab rasa kebanyakan daripada 103 cawangan yang ditemui memberi sokongan penuh. Itulah sebab saya menawarkan diri.

“Dan itu juga mesej kepada seluruh bahagian-bahagian bahawa anak muda boleh bersama UMNO, tak ada masalah. Kalau orang berkaliber yang boleh menjadi aset kepada UMNO, UMNO bersedia untuk memberi perubahan,” katanya seperti dilapor Berita Harian hari ini.

Beliau berkata demikian pada sidang media selepas Majlis Pengenalan Calon-Calon Pergerakan Pemuda UMNO Malaysia Peringkat Negeri Kedah di Pejabat UMNO Negeri, Alor Setar, pada Jumaat.

Pada masa sama, Mohd Nazifuddin berpandangan bahawa UMNO Langkawi memerlukan pimpinan orang muda bagi membawa perubahan kepada pulau itu termasuk menyelesaikan isu-isu yang belum diselesaikan oleh pimpinan terdahulu terutama berkaitan pelancongan selepas Perintah Kawalan Pergerakan (PKP).

Justeru, beliau percaya bahawa kehadirannya di bumi ‘Mahsuri’ itu dapat membantu bahagian berkenaan kembali teguh semula seperti sebelum ini yang pernah menjadi kubu kuat UMNO.

“Selepas Ketua UMNO Bahagian Langkawi, (Datuk Nawawi Ahmad, 61,) meninggal dunia (tahun lalu) dan apabila berlaku kekosongan, ramai yang mencari saya kerana mereka faham Langkawi memerlukan anak muda yang biasa dengan platform antarabangsa untuk bawa Langkawi ke arah yang lebih maju sebagai satu pulau pelancongan,” ujarnya.

Author

Diyana Rahip

View all posts

View all posts


RM50 juta diperuntukkan naik taraf Institusi Pendidikan MARA – Ahmad Zahid

PAPAR: Sebanyak RM50 juta diperuntukkan bagi pembangunan projek menaik taraf dan membaik pulih Institusi Pendidikan MARA (IPMA) bagi tahun ini, kata Timbalan Perdana Menteri, Datuk Seri Dr Ahmad Zahid Hamidi.

Beliau berkata daripada jumlah itu, sebanyak RM25 juta diperuntukkan kepada Maktab Rendah Sains MARA (MRSM), RM17 juta kepada Institut Kemahiran MARA (IKM) dan Kolej Kemahiran Tinggi MARA (KKTM) manakala Kolej MARA (KM) dan Kolej Profesional MARA (KPM) menerima RM8 juta.

Menteri Kemajuan Desa dan Wilayah itu berkata, bagi IPMA di Sabah sebanyak RM2.347 juta telah diperuntukkan manakala MRSM Kota Kinabalu, yang kini dikenali sebagai MRSM Tan Sri Musa Aman menerima peruntukan sebanyak RM250,000.

“Kepimpinan Kementerian Kemajuan Desa dan Wilayah (KKDW) juga diarahkan tidak meremehkan setiap masalah dihadapi MRSM serta lain-lain institusi di bawah kementerian ini kerana saya dimaklumkan terdapat MRSM yang hadapi masalah seperti tiada bekalan air dan keretakan bangunan,” katanya di sini hari ini.

Beliau berkata demikian ketika berucap pada majlis ramah mesra MRSM Kota Kinabalu, di sini, yang turut dihadiri Pengerusi MARA, Datuk Dr Asyraf Wajdi Dusuki.

Ahmad Zahid berkata dengan peruntukan itu, KKDW diharap akan dapat memastikan semua projek baik pulih dan naik taraf institusi terlibat mampu dilaksanakan pada tahun ini, selain memastikan keberkesanan semua usaha dilakukan melibatkan semua agensi di bawah kementerian.

“Bawa tatakelola yang baik dengan lakukan transformasi, reformasi dan game changer (pengubah keadaan) baharu supaya tidak kekal di takuk lama. Kita tidak mahu kewujudan MARA sebagai suatu agensi tanpa banyak keberkesanan. Sentiasa fikir low cost high impact (kos rendah, berimpak tinggi) atas apa kita lakukan,” katanya.

Beliau juga turut mengumumkan peruntukan sebanyak RM500,000 kepada Persatuan Bekas Pelajar MRSM (Ansara) yang mempunyai lebih 200,000 keahlian.

“Walaupun Ansara tidak memohon apa-apa peruntukan daripada saya, saya mahu supaya Ansara dan seluruh kekuatan bersama-sama dengan saya untuk kita memajukan negara melalui MRSM serta agensi-agensi di bawah KKDW,” katanya.

Ahmad Zahid berkata, sebanyak 80 peratus daripada lepasan pelajar MRSM berjumlah kira-kira 225,000 orang adalah dalam golongan berpendapatan tinggi, membuktikan keberkesanan sistem pembelajaran dan pendidikan sahsiah diri diterapkan dalam MRSM. – BERNAMA


KPLB, KPPK bincang syor bela nasib penoreh getah RISDA

PADANG TERAP: Kementerian Pembangunan Luar Bandar (KPLB) sudah melepasi peringkat pertama perbincangan bersama kementerian berkaitan membabitkan syor membela nasib penoreh getah terkesan dengan kejatuhan harga komoditi itu ketika ini.

Menterinya, Datuk Seri Mahdzir Khalid, berkata KPLB ketika ini sudah berbincang dengan pihak Kementerian Perusahaan, Perladangan dan Komoditi (KPPK).

Katanya, perbincangan seterusnya akan diadakan pula dengan Kementerian Kewangan (MOF) minggu depan.

“Apabila ketiga-tiga kementerian ini sudah ada persefahaman, kita akan angkat cadangan tersebut kepada Perdana Menteri, Datuk Seri Ismail Sabri Yaakob untuk dapatkan kelulusan secepat mungkin.

“Perkara ini melibatkan masyarakat di kampung dan mesti ada pembelaan dari kerajaan buat mereka,” katanya.

Beliau berkata demikian pada sidang media selepas merasmikan Penutup Program Mesra Pengguna di Pekarangan Pejabat Koperasi Kampung Padang Nyior Kedah Berhad di sini.

Ia bertujuan bagi membantu meningkatkan pendapatan pekebun kecil Pihak Berkuasa Kemajuan Pekebun Kecil Perusahaan Getah (RISDA).

Syor yang dikemukakan adalah meningkatkan harga lantai getah sekerap daripada RM2.50 ketika ini, kepada lebih RM3.

Syor kedua adalah memanjangkan tempoh bantuan musim tengkujuh daripada tiga bulan kepada enam bulan setiap tahun.

Mahdzir berkata, terdapat permohonan pekebun kecil getah RISDA untuk menukar tanaman getah ke sawit berikutan penurunan.

“Mereka mahu tukar tanaman tersebut ketika pelaksanaan projek penanaman semula tetapi perkara ini melibatkan polisi. Bagi memastikan kelestarian tanaman komoditi getah, RISDA menyasarkan seluas 25,000 hektar setahun dicapai bagi mengekalkan keluasan tanaman getah negara pada kadar 1.09 juta hektar,” katanya.

Author

Fhatihah Zakinan

View all posts

View all posts


Operasi SAR kesan lelaki dikhuatiri lemas di Sungai Pisang diperluas lapan km

KUALA LUMPUR: Operasi mencari dan menyelamat (SAR) seorang lelaki yang dikhuatiri lemas di Sungai Pisang, Batu 12, Gombak, di sini, Ahad lepas, kini diperluaskan kepada radius lapan kilometer.

Pengarah Jabatan Bomba dan Penyelamat Selangor, Datuk Norazam Khamis berkata, bomba kini memfokuskan pencarian ke tempat takungan air berkumpul dari lokasi kejadian.

“Operasi SAR hari ini bagi mencari mangsa disertai 15 anggota bomba dan bermula pada 8 pagi tadi, kami mengharapkan agar mangsa segera ditemukan,” katanya kepada Bernama hari ini.

Ahad lepas, seorang lelaki dikhuatiri lemas ketika mandi di Batu 12, Sungai Pisang di Gombak di sini, manakala rakannya terselamat.

Sementara itu, tinjauan Bernama di lokasi kejadian mendapati laluan orang awam ke Sungai Pisang untuk beriadah ditutup dan dikawal ketat pihak polis, susulan operasi SAR berkenaan. – BERNAMA


Penganggur kekal ke tali gantung bunuh bapa

PUTRAJAYA: Mahkamah Rayuan hari ini mengekalkan hukuman mati ke atas seorang penganggur kerana membunuh bapanya dengan memenggal kepala serta mengerat badan mangsa kepada enam bahagian dengan menggunakan parang, lima tahun lepas.

Panel tiga hakim diketuai Hakim, Datuk Seri Kamaludin Md Said sebulat suara memutuskan demikian selepas menolak rayuan You Poh Khoon, 57, untuk mengetepikan sabitan dan hukuman yang dikenakan terhadapnya.

“Tidak ada apa-apa keterangan yang mematahkan keterangan saksi pendakwaan ke-15 (doktor psikiatri, Dr A. Ian Llyod), jadi keterangan itu wujud dan sepatutnya diterima.

“Oleh itu, mahkamah mendapati sabitan dan hukuman oleh Mahkamah Tinggi (Ipoh) adalah selamat, rayuan perayu (You) ditolak. Perayu masih ada peluang untuk merayu di Mahkamah Persekutuan,” kata Hakim Kamaludin yang bersidang bersama Datuk Hadhariah Syed Ismail dan Datuk Azman Abdullah.

Mengikut pertuduhan, You didakwa membunuh bapanya You Su Kim ketika itu berumur 74 tahun, antara jam 3 petang pada 8 Oktober 2018 hingga 10.30 pagi, 9 Okt 2018, di dalam rumah di Khatan Baru Chemor, Ipoh, Perak, mengikut Seksyen 302 Kanun Keseksaan yang memperuntukkan hukuman gantung sampai mati.

Pada 24 Mei tahun lepas, Mahkamah Tinggi Ipoh menjatuhkan hukuman gantung sampai mati ke atas You selepas didapati bersalah membunuh bapanya.

Sebelum ini, media melaporkan lelaki berkenaan membunuh bapanya dengan memenggal kepala dan mengerat badan mangsa kepada enam bahagian selepas berang ditegur ketika menghisap dadah di dalam rumah mereka.

Kepala warga emas itu ditanam di belakang rumah mereka, manakala bahagian badan pula dibuang ke lubang pembentungan sedalam 1.52 meter.

Terdahulu, peguam Amir Faliq Mohamad Jamil yang mewakili perayu berhujah bahawa pihak pendakwaan telah memanggil doktor psikiatri (Ian Llyod) yang mengesahkan bahawa anak guamnya adalah siuman semasa kejadian.

“Bagaimanapun, doktor psikiatri itu di dalam keterangannya sendiri tidak menolak kebarangkalian bahawa berlakunya kegilaan sementara, sekiranya terdapat kebergantungan kepada dadah. Laporan psikiatri menunjukkan perayu positif methamphetamine dan amphetamine.

“Seramai enam saksi pendakwaan juga telah membuktikan bahawa perayu hilang kewarasan sementara semasa kejadian kerana pengambilan dadah,” kata peguam itu yang turut dibantu Siti Nor Syahidah Ismail dan Afina Abdul Hakim.

Timbalan Pendakwa Raya, Muhammad Azmi Mashud berhujah bahawa semasa pemeriksaan perubatan di Hospital Bahagia Ulu Kinta, Perak, doktor psikiatri berkenaan mengesahkan bahawa semasa kejadian perayu tidak mengalami sebarang penyakit mental.

“Perayu pada masa kejadian adalah waras dan tahu akan sifat serta akibatnya kerana semasa kejadian perayu mampu memandu kereta sejauh lebih 100 kilometer dan memperincikan kejadian serta tindakan yang telah dilakukan ke atas si mati,” katanya.

Menurut Muhammad Azmi, keterangan enam saksi pendakwaan bahawa perayu tidak waras kerana mengambil dadah adalah melalui pemerhatian mereka sahaja dan hanya disokong melalui keterangan perayu yang pernah dihantar ke di Hospital Raja Permaisuri Bainun Ipoh pada 2017 untuk rawatan psikiatri.

“Semua saksi bukan pakar yang boleh menentukan keadaan mental perayu semasa kejadian berlaku dan semasa prosiding pembelaan, tiada saksi yang mematahkan keterangan doktor psikiatri bahawa perayu tidak waras semasa kejadian,” katanya. – BERNAMA


Bayaran STR dipercepat beri kelegaan, bantu rancak ekonomi

KUALA LUMPUR: Inisiatif kerajaan mempercepat bayaran Sumbangan Tunai Rahmah (STR) Fasa 3 yang akan disalurkan mulai 26 Jun ini memberi kelegaan kepada golongan B40 dalam meringankan beban kos sara hidup.

Penganalisis Ekonomi dari Universiti Malaya (UM), Dr Roza Hazli Zakaria berkata, inisiatif itu juga akan merangsang aktiviti ekonomi dalam jangka masa pendek.

“Golongan B40 ini secara umumnya mempunyai kecenderungan menggunakan marginal yang tinggi, iaitu mereka cenderung untuk berbelanja apabila menerima pendapatan tambahan.

“Inisiatif ini juga sudah pasti akan membantu mereka khususnya untuk membuat persiapan bagi menyambut Hari Raya Aidiladha,” katanya ketika dihubungi Bernama hari ini.

Penganalisis Politik dan Hubungan Antarabangsa dari Universiti Utara Malaysia (UUM), Profesor Dr Mohd Azizuddin Mohd Sani berkata, usaha kerajaan itu dilihat mampu meringankan beban rakyat selain merancakkan pertumbuhan ekonomi negara.

“Kerajaan juga tahu dengan pemberian duit sumbangan ini maka rakyat akan berbelanja dan ini berpotensi merancakkan ekonomi negara … walaupun ini bukanlah satu inisiatif yang baharu, ada keperluan yang dilihat cukup penting khususnya kepada golongan B40 yang menerima bantuan ini terutama bagi persiapan menjelang sambutan Aidiladha pada 29 Jun ini,” katanya.

Khamis lepas, Kementerian Kewangan (MOF) menerusi kenyataan mengumumkan bayaran STR membabitkan peruntukan lebih RM2 bilion itu akan memanfaatkan lebih lapan juta penerima yang akan menerima bayaran antara RM100 hingga RM1,300 berdasarkan kelayakan masing-masing.

Pada 13 Jun, Perdana Menteri, Datuk Seri Anwar Ibrahim berkata STR 3 akan dibayar lebih awal kepada penerima golongan B40 sebelum sambutan Hari Raya Aidiladha berbanding perancangan awal pada Julai 2023.

Sementara itu, penghantar makanan p-hailing Noor Arfan Affendi, 32, berkata, bantuan STR oleh kerajaan disifatkan sebagai satu rahmat kepadanya yang amat memerlukan bantuan ketika ini.

Hal ini kerana katanya baru-baru ini, beliau terlibat dalam kemalangan jalan raya sehingga menjejaskan aktiviti penghantaran makanan.

“Alhamdulillah memang tidak sangka kerajaan umumkan pemberian bantuan STR ini dan kebetulan juga saya memerlukan wang tambahan. Beberapa hari saya tidak dapat bekerja, agak bimbang juga tetapi syukur semuanya dipermudah,” katanya.

Suri rumah Rodina Mat Sidek, 41, berkata, STR yang akan disalurkan mulai Isnin ini merupakan berita gembira kerana bantuan itu sememangnya meringankan perbelanjaan bulanan mereka sekeluarga untuk mendapatkan barangan keperluan harian.

“Ditambah pula dengan adanya inisiatif menarik yang ditawarkan Kerajaan Perpaduan menerusi inisiatif Payung Rahmah, rakyat akan dapat melakukan penjimatan dengan lebih efektif,” katanya. – BERNAMA


Dua rakan didakwa guna bahan letupan buatan sendiri

KUALA LUMPUR: Dua rakan mengaku tidak bersalah di Mahkamah Majistret di sini hari ini atas pertuduhan menggunakan bahan letupan buatan sendiri di hadapan sebuah kedai haiwan eksotik, minggu lepas.

Alex Lau Kwang Lee, 32, dan Lai Meng Sien, 34, didakwa bersama-sama melakukan perbuatan itu yang boleh membahayakan nyawa atau kerosakan ke atas harta milik Yong Yiam Whey, 44, di hadapan sebuah kedai di Brickfields di sini pada 5 pagi, 2 Mei lepas.

Kedua-dua lelaki itu didakwa mengikut Seksyen 6 Akta Bahan Letupan 1957 yang dibaca bersama Seksyen 34 Kanun Keseksaan yang membawa hukuman penjara maksimum tujuh tahun atau denda RM10,000 atau kedua-duanya, jika sabit kesalahan.

Timbalan Pendakwa Raya Nur Hafiezah Mohamed Fauzi menawarkan jaminan RM10,000 dengan seorang penjamin bagi setiap tertuduh selain syarat tambahan mereka perlu melaporkan diri di balai polis setiap bulan sehingga kes selesai.

Peguam Mohd Izhar Ahmad Azmi yang mewakili kedua-dua tertuduh memohon jaminan rendah, mengambil kira kedua-dua tertuduh dapat hadir ke mahkamah pada tarikh dan masa yang ditetapkan.

“Anak guam saya iaitu Alex bekerja di bahagian logistik dan penanggung tunggal keluarga yang mempunyai seorang isteri serta empat anak manakala tertuduh kedua (Lai) bekerja di kedai jual alat ganti telefon bimbit berpendapatan RM1,500 sebulan dan masih bujang,” kata peguam itu.

Majistret Nur Farahain Roslan membenarkan jaminan RM3,000 dengan seorang penjamin bagi setiap tertuduh dan menetapkan 22 Jun ini untuk sebutan bagi serahan dokumen.

Media sebelum ini melaporkan polis menerima laporan berhubung insiden letupan yang berlaku dalam sebuah kedai berpunca daripada tiga paip plastik (PVC) diubah suai menjadi bom buatan sendiri.

Hasil pemeriksaan polis menemukan tiga paip PVC berwarna putih yang telah diubah suai menjadi bahan letupan selain alat kawalan jauh yang digunakan untuk meletupkan bom berkenaan.

Siasatan lanjut polis turut menemukan tiga kesan cap jari di lokasi kejadian dan pemeriksaan terhadap kamera litar tertutup berjaya mengesan pergerakan dua suspek lelaki di kawasan berkenaan. – BERNAMA


Hampir 5,000 tiket aksi Harimau Malaya dan Kepulauan Solomon terjual

KUALA LUMPUR: Sambutan jualan tiket bagi Perlawanan Antarabangsa Tier 1 antara Malaysia dan Kepulauan Solomon pada 14 Jun ini di Stadium Sultan Mizan Zainal Abidin, Terengganu, agak memberangsangkan selepas hampir 5,000 tiket terjual setakat ini.

Setiausaha Agung Persatuan Bolasepak Malaysia (FAM), Noor Azman Rahman percaya perlawanan persahabatan berkenaan bakal meriah dengan penganjuran festival di pekarangan stadium bagi menyemarakkan lagi aksi tersebut.

Beliau berkata, program yang akan diadakan di pekarangan venue pada hari perlawanan termasuk aksi persahabatan antara bekas pemain Terengganu dan bekas pemain skuad kebangsaan di padang sintetik, pameran serta pertandingan bola sepak bawah umur.

“Saya minta penyokong di Pantai Timur untuk segera beli tiket. Saya nampak sambutan agak memberangsangkan dengan adanya festival berbanding perlawanan persahabatan di Johor Mac lepas yang dijalankan pada bulan puasa,” katanya ketika ditemui di sini baru-baru ini.

Pasukan negara sebelum ini, mengharungi dua aksi persahabatan di Stadium Sultan Ibrahim, Johor pada Mac, menyaksikan skuad kebangsaan mencatat kemenangan 1-0 dan 2-0 masing-masing ke atas Turkmenistan dan Hong Kong.

Dalam pada itu, Noor Azman berkata, jualan tiket bagi satu lagi perlawanan persahabatan menentang Papua New Guinea, pada 20 Jun ini di venue sama dilihat agak perlahan apabila kurang daripada 1,000 tiket sahaja terjual setakat ini.

Awal bulan ini, FAM memaklumkan penjualan tiket bagi kedua-dua aksi menentang Kepulauan Solomon dan Papua New Guinea berharga RM30 ditetapkan bagi tempat duduk terbuka manakala RM5 untuk kanak-kanak berusia 6 hingga 12 tahun dan hanya boleh didapati menerusi https://www.tickethotline.com.my/.

Tiada penjualan tiket secara fizikal di stadium dilakukan melibatkan perlawanan dengan kedua-dua negara terbabit.

Stadium Nasional Bukit Jalil, di sini tidak dapat digunakan berikutan kerja-kerja penggantian rumput ketika ini.

Aksi persahabatan tersebut adalah sebagai medan persediaan Harimau Malaya menjelang Piala Asia 2023 yang akan berlangsung di Qatar, Januari depan. – BERNAMA


Murid perempuan maut digilis treler ketika pulang dari sekolah

SHAH ALAM: Seorang murid perempuan berusia sembilan tahun maut akibat digilis treler ketika dalam perjalanan pulang dari sekolah di Kampung Telok Gong, Pelabuhan Klang, pagi tadi.

Pengarah Jabatan Bomba dan Penyelamat Malaysia (JBPM) Selangor, Morni Mamat berkata, pihaknya menerima panggilan kecemasan mengenai kemalangan itu pada 11.25 pagi.

Beliau berkata, kemalangan tersebut melibatkan sebuah treler yang melanggar motosikal dinaiki mangsa bersama seorang wanita berumur 54 tahun dan seorang kanak-kanak lelaki berusia tujuh tahun.

“Wanita yang juga pengasuh kepada kedua-dua kanak-kanak tersebut mengambil mereka dari sekolah dan dalam perjalanan pulang.

“Pengasuh dan kanak-kanak lelaki tersebut masing-masing cedera ringan, manakala kanak-kanak perempuan maut di lokasi kejadian,” katanya ketika dihubungi Bernama hari ini.

Morni berkata mayat mangsa diserahkan kepada pihak polis untuk tindakan selanjutnya, manakala wanita dan kanak-kanak lelaki itu dihantar ke Hospital Tengku Ampuan Rahimah (HTAR) Klang untuk rawatan lanjut. – BERNAMA


PM lantik Abdul Rahman Pengarah Eksekutif YWP

KUALA LUMPUR: Perdana Menteri, Datuk Seri Anwar Ibrahim merangkap Pengerusi Yayasan Wilayah Persekutuan (YWP) telah melantik Abdul Rahman Siraj sebagai Pengarah Eksekutif YWP.

Lantikan itu berkuatkuasa 1 Mac 2023 bagi tempoh tiga tahun.

Menurut kenyataan media, Abdul Rahman berkelulusan perakaunan dari Universiti Kebangsaan Malaysia, kelayakan profesional dari Malaysia Institute of Accountants dan keahlian penuh di dalam Institute of International Auditors (IIA).

Beliau memiliki pengalaman luas dalam bidang berkaitan syarikat dan komersial dan pernah memegang jawatan utama di dalam pengurusan, tadbir urus korporat, audit dan pengurusan risiko.

Beliau pernah berkhidmat di beberapa syarikat korporat sebagai Pengurus Besar Kanan di Institut Jantung Negara, Pengarah Eksekutif di Multimedia Synergy Corporation Sdn Bhd, Ketua Pegawai Eksekutif, Taliworks Corporation Berhad serta Pengurus Besar Pelaburan, Khazanah Nasional Berhad.

Beliau juga adalah Ahli Lembaga Pengarah Hospital Pusrawi Sdn Bhd.

YWP percaya dengan kredibiliti dan rekod perkhidmatan cemerlang beliau di dalam bidang korporat, ianya akan dapat meningkatkan lagi keupayaan YWP untuk memberi khidmat yang terbaik kepada warga Wilayah Persekutuan Kuala Lumpur, Putrajaya dan Labuan, khususnya buat golongan rentan dan B40.

Author

Tun Puteh Wanti

View all posts

View all posts


Daftar pemilih boleh dibeli daripada SPR – Hamzah

MUAR: Senarai Daftar Pemilih Pilihan Raya (DPPR) boleh dibeli oleh mana-mana individu daripada Suruhanjaya Pilihan Raya (SPR), kata Menteri Dalam Negeri Datuk Seri Hamzah Zainudin.

Bagaimanapun, beliau berkata, sekiranya senarai tersebut disertakan dengan nombor telefon setiap individu, data tersebut bukanlah diperoleh daripada SPR.

“Saya nak maklumkan nama-nama pengundi ini memang boleh dibeli, yang nak pergi beli kat sindiket itu buat apa?

(Daftar pemilih) boleh dibeli melalui SPR, kalau nama-nama pengundi itu ada nombor telefon maknanya itu bukan daripada SPR.

Setakat ini, belum ada sebarang laporan mengenai isu ini. Saya fikir setakat ini SPR faham dan sesiapa pun boleh beli senarai pengundi daripada SPR,” katanya pada sidang media selepas Sesi Taklimat Persediaan Banjir dan Pilihan Raya Umum ke-15 (PRU15) di Maktab Teknik Polis Diraja Malaysia (PDRM), Bakri, di sini, hari ini.

Sebelum ini, media melaporkan pangkalan data dalam sistem MySPR  melibatkan 800,000 pengguna didakwa ditawarkan di pasaran pangkalan data terkenal dengan harga jualan pada RM9,401.

Sementara itu, Hamzah yang juga penyandang kerusi Parlimen Larut berkata sebanyak 130 laporan polis diterima membabitkan kempen PRU15 di Johor melibatkan pelbagai kesalahan.

Ditanya sama ada terdapat laporan polis mengenai dakwaan anggota tentera yang terbabit dengan pengundian di Bera, Pahang dan dibayar RM300, Hamzah berkata tiada laporan diterima mengenai hal itu.

Berhubung, kesiapsiagaan menghadapi Monsun Timur Laut dan PRU15, Hamzah berkata PDRM akan dibantu Jabatan Sukarelawan Malaysia (Rela) dan Agensi Penguatkuasaan Maritim Malaysia (APMM).

“Seramai 4,057 pegawai dan anggota polis dari 13 Daerah Kontinjen Johor ditugaskan bagi misi banjir dengan 134 aset PDRM sedia diatur gerak termasuk 29 bot, 40 buah lori dan 65 kenderaan pacuan empat roda.

Manakala 8,526 pegawai dan anggota dikerah bagi penugasan PRU15 dan akan turut dibantu oleh Rela,” katanya. – BERNAMA


Wang bantuan awal persekolahan hilang: Wujud pelanggaran SOP kewangan

IPOH: Terdapat pelanggaran prosedur operasi standard (SOP) kewangan sewaktu pengeluaran wang bantuan awal persekolahan berjumlah lebih RM100,000 yang dilarikan individu dalam satu kejadian di Beranang, Selangor semalam.

Menteri Pendidikan, Fadhlina Sidek berkata, itu antara maklumat awal yang diterima pihaknya dan kes itu kini dalam siasatan polis serta Jabatan Pendidikan Negeri (JPN) Selangor bagi mengenal pasti punca kejadian.

Menurut tatacara pengeluaran wang tunai yang dikeluarkan Kementerian Pendidikan, pengeluaran wang tunai hingga RM10,000 oleh pengetua atau guru besar hendaklah diiringi dua guru atau mendapatkan perkhidmatan pengiring daripada polis jika mengeluarkan wang tunai melebihi RM10,000.

“Kita ambil serius kerana kehilangan ini melibatkan jumlah yang cukup besar dan SOP kewangan telah dilanggar, kita ada SOP yang ketat bahawa (pengeluaran wang) lebih RM10,000 mesti ada pengiring, ini kan pula satu jumlah yang amat besar.

“Kita sedang menunggu laporan polis dan JPN Selangor, kemudian kita umumkan tindakan yang akan diambil,” katanya selepas melawat Sekolah Kebangsaan Chepor di sini hari ini.

Dalam kejadian 10 pagi semalam, seorang guru besar berputih mata selepas wang bantuan awal persekolahan berjumlah RM109,000 yang diperuntukkan untuk sebuah sekolah di Beranang hilang selepas dilarikan individu yang memecah tingkap kenderaannya di Semenyih.

Menurut Ketua Polis Daerah Kajang, ACP Mohd Zaid Hassan, berdasarkan keterangan guru besar terbabit, mangsa yang berpengalaman 10 tahun mengendalikan transaksi pengeluaran wang tidak membuat sebarang permohonan polis pengiring kerana sudah biasa melakukan sebegitu.

Fadhlina berkata pihaknya tidak akan berkompromi dalam hal berkenaan.

Beliau berkata, kementerian akan mengembalikan semula wang itu kepada sekolah berkenaan memandangkan ia hak yang perlu dipulangkan kepada murid sekolah melalui proses yang sepatutnya.

“Tindakan kepada guru besar pula kita serahkan kepada JPN dan pihak polis. Ini untuk memberi jaminan bahawa kes ini sedang disiasat dengan teliti,” katanya.

Terdahulu, beliau meluangkan masa melawat Sekolah Kebangsaan Seri Tanjung, Tanjung Rambutan sebelum ke Sekolah Kebangsaan Chepor dan mengumumkan peruntukan untuk sekolah masing-masing sebanyak RM400,000 serta RM150,000 bagi tujuan penambahbaikan termasuk penyelenggaran sekolah. – BERNAMA


3.8 juta kenderaan dijangka guna lebuh raya sepanjang cuti Tahun Baharu Cina

KUALA LUMPUR: Sebanyak 3.8 juta kenderaan dijangka berada di atas lebuh raya di seluruh negara sepanjang cuti perayaan Tahun Baharu Cina bermula hujung minggu ini.

Menteri Kerja Raya, Datuk Seri Alexander Nanta Linggi berkata, dalam usaha memastikan kelancaran trafik serta keselamatan pengguna pada tahap tertinggi sepanjang tempoh berkenaan, Lembaga Lebuhraya Malaysia (LLM)  telah mengambil beberapa inisiatif.

Antaranya, mengadakan kerjasama dengan Polis Diraja Malaysia (PDRM) menerusi Op Selamat yang telah bermula Jumaat lepas serta Op Bersepadu yang akan dilancarkan esok bersama Jabatan Pengangkutan Jalan.

“Pengoperasian LLM dan syarikat konsesi juga akan dipertingkatkan kepada 24 jam dengan menambah kakitangan bertugas melibatkan anggota peronda, petugas di plaza tol, anggota RELA (Jabatan Sukarelawan Malaysia) serta anggota Pasukan Tindakan Kecemasan (ERT).

“Kita juga akan pastikan sistem kutipan tol berfungsi sebaiknya selain menambah lorong bagi mengurangkan kesesakan di plaza tol,” katanya pada sesi temu ramah bersama Bernama Radio di Wisma Bernama di sini hari ini.

Selain itu, katanya, jentera kembalik turut disediakan di beberapa lokasi terpilih untuk membantu pengguna lebuh raya jika terjadi sebarang kemalangan.

Menurutnya, semua syarikat konsesi lebuh raya juga akan menghentikan kerja-kerja pembinaan dan penyelenggaraan yang melibatkan penutupan lorong, bermula Jumaat ini sehingga Rabu depan bagi mengelak gangguan aliran trafik.

“Kementerian Kerja Raya juga akan bekerjasama dengan Kementerian Pengangkutan dalam menjayakan kempen keselamatan jalan raya yang akan dilancarkan esok,” katanya.

Dalam pada itu, Nanta berkata sebanyak  4,379 korban nahas jalan raya direkodkan di seluruh negara sepanjang Januari hingga September tahun lalu melibatkan 402,626 kes kemalangan.

“Ia merupakan peningkatan sebanyak 36 peratus atau 147, 094 kes kemalangan berbanding tempoh sama pada 2021,” katanya. – BERNAMA


Bantuan Tunai Rakyat Fasa 1 diawalkan Januari ini – PM Anwar

KUALA LUMPUR: Kerajaan Perpaduan bersetuju meneruskan beberapa bantuan yang telah diumumkan dalam Belanjawan 2023 sebelum ini dengan penambahan baik dari segi jumlah serta dipercepatkan tempoh pembayarannnya.

Perdana Menteri, Datuk Seri Anwar Ibrahim yang juga Menteri Kewangan berkata, ia termasuk Bantuan Tunai Rakyat yang akan diteruskan dengan pembayaran Fasa 1 mula disalurkan pada Januari 2023 berbanding Mac sebelum ini.

“Bayaran Fasa 1 ini akan memanfaatkan hampir 9 juta penerima dengan peruntukan RM2 bilion melibatkan kadar RM300 bagi setiap isi rumah dan RM100 ringgit untuk penerima bujang.

“Saya berharap, penyaluran awal ini dapat membantu meringankan beban yang ditanggung rakyat pada waktu ini,” katanya ketika membentangkan Rang Undang-Undang (RUU) Kumpulan Wang Disatukan (Perbelanjaan Masuk Akaun) 2022 pada Persidangan Penggal Pertama, Parlimen ke-15 di sini hari ini.

Selain itu, kerajaan juga akan meneruskan Bantuan Awal Persekolahan sebanyak RM150 kepada semua murid pada Januari ini, tanpa mengambil kira had pendapatan ibu bapa, selain Bantuan Kebajikan Masyarakat kepada isi rumah miskin, warga emas dan OKU juga diteruskan.

Sementara itu, dalam memastikan kebajikan para pekebun kecil dan getah semasa musim tengkujuh, Anwar berkata, kerajaan bercadang untuk menyalurkan bantuan tambahan sebanyak RM200 kepada pekebun kecil getah bagi Januari 2023.

“Setakat ini, Kerajaan telah pun menyalurkan Bantuan Musim Tengkujuh (BMT) bagi November dan Disember dengan bantuan keseluruhan RM600 ringgit kepada hampir 320,000 pekebun kecil getah,” katanya.

Dalam perkembangan lain, kerajaan akan meneliti rancangan untuk menambah peruntukan dalam pengurusan bencana dan banjir berikutan keadaan banjir yang dialami dilihat lebih parah daripada jangkaan awal.

Menurut Perdana Menteri, peruntukan sebanyak RM400 juta telah disalurkan kepada Agensi Pengurusan Bencana Negara (NADMA) sebelum ini sebagai kesiapsiagaan awal di kawasan-kawasan banjir dan memberi jaminan akan menyediakan sumber kewangan tambahan sekiranya perlu.

Katanya pelbagai agensi kerajaan juga sudah berada di lapangan bagi mengerakkan jentera untuk membantu rakyat.

Rang Undang-Undang itu kemudianya diluluskan Dewan Rakyat tanpa dibahaskan. – BERNAMA


Reaksi Sultan Brunei terima stereng F1 dari PMX curi tumpuan netizen

CYBERJAYA: Reaksi Sultan Brunei selepas menerima hadiah berupa sebuah stereng kereta Formula 1 (F1) dari Perdana Menteri Malaysia, Datuk Seri Anwar Ibrahim mencuri tumpuan warga net.

Menerusi perkongsian video TikTok jason.yew, reaksi Sultan Brunei, Sultan Hassanal Bolkiah kelihatan sangat teruja dan gembira apabila menerima hadiah tersebut.

Pada 3 Ogos, Sultan Brunei berkenan menghadiri majlis makan malam dihoskan Perdana Menteri di Menara Berkembar Petronas (KLCC).

Ketibaan Sultan Brunei dan Raja Isteri Pengiran Anak Saleha kira-kira 8 malam disambut Anwar dan isteri, Datuk Seri Dr Wan Azizah Wan Ismail.

Menjengah di ruangan komen, rata-rata netizen turut terkejut dan tidak menyangka Anwar akan memberikan sebuah stereng F1 sebagai hadiah kepada tetamunya.

“Mana nak fikir hadiah stereng weh.. Memang out of the box lah, win,” komen netizen.

“Nampak teruja dan gembira Sultan Brunei dapat hadiah macam tu,” kongsi netizen.

“Mesti PMX pening fikir hadiah apa yang nak bagi… Kan Sultan Brunei ni mampu beli apa saja dalam dunia,” luah netizen.

Author

Nurul Ain Japri

View all posts

View all posts


Netizen dari Australia, Brunei, Malaysia beri sokongan kepada Emilia Hanafi

KUALA LUMPUR: Kisah pemenjaraan ibu tunggal kepada tiga anak, Emilia Hanafi terus mendapat perhatian, bukan sahaja dalam negara tetapi ke Australia dan Brunei.

Rata-rata netizen, meninggalkan komen berupa simpati, sokongan dan cadangan terhadap bekas isteri kepada Pengerusi Kumpulan Bersama Naza itu, Datuk SM Faisal SM Nasimuddin Kamal itu di pelbagai platform media sosial.

Ia susulan kisah pemenjaraannya mendapat liputan meluas di media arus perdana, baru-baru ini.

Netizen dari Australia, sempat meninggalkan komen emoji berbentuk hati memberikan sokongan terhadap Emilia, 44, supaya terus kuat dan berjuang demi keadilan yang benar pada masa yang sama simpati terhadap nasib yang menimpa wanita tabah itu.

Netizen dari Brunei turut tidak ketinggalan menyatakan kasih sayang dan sokongan sama terhadap Emilia.

Begitu juga netizen dalam negara, memberikan pelbagai reaksi marah dan pandangan terhadap Emilia yang sanggup menyerahkan diri ke penjara, hanya kerana kesalahan menukar ganti tarikh lawatan bapa kepada tiga anaknya.

Mereka juga hairan dengan pelaksanaan sistem hukuman di Mahkamah Syariah sehingga boleh mengelirukan masyarakat.

Menerusi siaran langsung di Facebook Media Variasi, pada 1 Julai 2022, Emilia dilihat keluar dari Penjara Wanita Kajang, selepas selesai menjalani perintah hukuman penjara tujuh hari.

Emilia mengenakan jubah dan selendang putih yang sama dipakai ketika menyerah diri di Mahkamah Tinggi Syariah Kuala Lumpur, pada 27 Jun 2022.

Pada 4 September 2019, Mahkamah Tinggi Syariah di sini menjatuhi hukuman penjara tujuh hari ke atas Emilia kerana menghina mahkamah ekoran menukar ganti tarikh lawatan tiga anaknya untuk bersama bapa mereka, namun beliau dibebaskan dengan jaminan RM5,000 sementara menunggu rayuan.

Pada 8 Jun, Emilia memfailkan permohonan semakan kehakiman bagi mencabar bidang kuasa Mahkamah Syariah di sini yang menjatuhi hukuman penjara berkenaan.

Permohonan dibuat menerusi Tetuan Nizam Bashir & Associates di Mahkamah Tinggi dan menamakan SM Faisal, 43, serta bekas ibu mentuanya, Puan Sri Zaleha Ismail, 70, sebagai responden.

Turut dinamakan ialah Pendaftar Mahkamah Tinggi Syariah Kuala Lumpur, Ketua Pendaftar Mahkamah Rayuan Syariah Wilayah-Wilayah Persekutuan, Mahkamah Tinggi Syariah Kuala Lumpur, Mahkamah Rayuan Syariah Kuala Lumpur dan Kerajaan Malaysia.

Pada 15 Jun 2022, Mahkamah Majistret di sini mengeluarkan waran tangkap terhadap Emilia kerana gagal hadir sebagai saksi pendakwaan, dalam kes jenayah terhadap bekas suaminya.

Hukuman terhadap Emilia menyebabkan Ahli Parlimen Petaling Jaya, Maria Chin Abdullah mengeluarkan kenyataan bahawa wanita Islam masih didiskriminasi di bawah sistem undang-undang syariah Malaysia yang disiarkan oleh sebuah portal.

Pada 25 April 2022, Maria Chin dijatuhi hukuman penjara tujuh hari oleh Mahkamah Tinggi Syariah selepas didapati bersalah menghina mahkamah dengan mengkritik keputusan mahkamah itu yang menjatuhkan hukuman penjara ke atas Emilia.

Pada 6 Julai 2022, Mahkamah Majistret di sini kemudian membatalkan waran tangkap terhadap Emilia di atas ketidak hadirannya dalam prosiding kes jenayah membabitkan bekas suaminya.

Author

Fhatihah Zakinan

View all posts

View all posts


Banjir kilat landa dua kawasan di Baling

BALING: Dua kawasan di Baling dilanda banjir kilat susulan hujan lebat yang berterusan sejak pukul 5 petang tadi kata Ketua Polis Daerah Baling Supt Shamsudin Mamat.

Beliau berkata kawasan terbabit adalah Taman Bayu Sejahtera dan kawasan jajaran Kampung Iboi sehingga ke Kampung Hangus.

“Air di kawasan Taman Bayu Sejahtera telah surut pada pukul 8 malam tadi namun di kawasan Kampung Iboi dan sekitarnya, sehingga pukul 9 malam, air masih mengalir deras dan dikhuatiri akan melanda beberapa kawasan di pekan Kupang.

“Tiada laporan diterima mengenai kehilangan ahli keluarga dan hujan juga telah berhenti kira-kira pukul 6 petang tadi, bagaimanapun jambatan Bailey telah dinaiki air dan berlaku kerosakan struktur pada jambatan itu yang kini ditutup untuk semua kenderaan dan pejalan kaki,” katanya dalam kenyataan di sini hari ini.

Shamsudin berkata, setakat ini sebanyak 120 mangsa di Kampung Padang Empang telah dipindahkan ke pusat pemindahan sementara (PPS) Dewan Kampung Padang Empang.

“Penduduk di dua buah kampung iaitu Kampung Bendang Bechah dan Kampung Hangus turut dinasihatkan untuk berpindah selepas kawasan tersebut dinaiki air. Kita telah menempatkan anggota di lokasi kejadian, bersama-sama agensi lain di bawah Pusat Kawalan Operasi Bencana (PKOB) untuk membuat pemantauan,” katanya.

Sementara itu Pengerusi Jawatankuasa Pembangunan dan Keselamatan Kampung Kampung Iboi Abu Hassan Samah berkata hujan lebat sejak 5 petang tadi yang berterusan kira-kira dua jam menyebabkan paras air Sungai Kupang naik.

“Banjir kilat kali ini seakan-akan sama seperti kejadian yang pertama kali berlaku di sini, cuma kesannya tidak sebesar itu. Ada penduduk yang sudah berpindah dan sebuah pusat pemindahan sementara (PPS) telah dibuka di Dewan Kampung Padang Empang,” katanya ketika dihubungi Bernama.

Beliau berkata setakat 9 malam, hujan di kampung itu sudah berhenti. – BERNAMA


Kertas siasatan dakwaan rogol, fitnah terhadap Ebit Lew diserah ke AGC

KUALA LUMPUR: Dua kertas siasatan membabitkan kes pendakwah terkenal, Ebit Irawan Ibrahim Lew atau lebih dikenali Ebit Lew telah dirujuk kepada Jabatan Peguam Negara (AGC), minggu lalu.

Pengarah Jabatan Siasatan Jenayah (JSJ) Bukit Aman, Datuk Seri Mohd Shuhaily Mohd Zain berkata, kertas siasatan itu berkaitan dakwaan merogol dan dakwaan fitnah terhadap Ebit Lew.

“Kedua-dua kertas siasatan itu telah dirujuk kepada Jabatan Peguam Negara minggu lalu.

“Saya tidak boleh mengulas lanjut kerana Ebit Lew sedang menghadapi kes mahkamah di Sabah,” katanya pada sidang akhbar di Ibu Pejabat Polis Bukit Aman, di sini, hari ini.

Terdahulu, media melaporkan pempengaruh daripada Indonesia, The Mondy Tattoo membuat laporan polis menyatakan dirinya telah dirogol oleh pendakwah tersebut.

Mohd Shuhaily dilaporkan berkata, Ebit Lew juga telah membuat laporan polis berkaitan dakwaan fitnah terhadapnya dan satu lagi laporan polis bagi menafikan kes rogol.

20 September lalu, polis telah merakam percakapan penyanyi rap, Caprice dan Mondy berhubung laporan yang dibuat Ebit Lew.

Timbalan Ketua Polis Daerah Subang Jaya, Superintenden Mohd Fairus Jaafar dilaporkan berkata, rakaman percakapan tersebut telah diambil di Ibu Pejabat Polis Kontinjen Selangor bagi siasatan lanjut. – Kosmo

Authors

Media Variasi

View all posts

Diyana Rahip

View all posts

View all posts

View all posts


Menara 5G cetus barah cerita lapuk, tiada bukti – KKM

PETALING JAYA: Kementerian Kesihatan (KKM) mengesahkan sehingga kini tiada data klinikal yang membuktikan menara teknologi generasi kelima (5G) boleh menyebabkan barah.

Timbalan Menteri Kesihatan 1, Datuk Dr Noor Azmi Ghazali berkata, ‘cerita’ menara telekomunikasi itu sudah lama dicanang sejak 20 tahun dahulu dan sehingga kini tidak data yang menyokong perkara itu.

Katanya, ia termasuk khabar angin berkenaan kesan radiasi daripada telefon bimbit yang diletakkan di telinga, boleh menyebabkan penyakit sama.

“Pembuktian mesti ada. Jadi kita ada data tak, nak tanya itu sahaja. Kalau orang yang hantar (dakwa) itu ada data menyatakan semua itu berserta kajian berkualiti yang diakui badan tertentu, mungkin betul.

“Tetapi sehingga kini, tidak ada. Jadi kita tak boleh dengar (tidak sahih). Perkara seperti inilah yang menakutkan orang,” katanya.

Beliau berkata demikian pada sidang media Majlis Pelancaran Tinjauan Kebangsaan & Morbiditi : Kesihatan Ibu & Anak, di Hotel Crystal, di sini.

Bagaimanapun, Dr Noor Azmi berkata, pihak KKM akan mengkaji dakwaan mengenai perkara itu berikutan ia diutarakan oleh pihak pertubuhan bukan kerajaan (NGO).

“Kalau benda ni keluar (kesan 5G), kita akan selidik sejauh mana kebenarannya dan kita akan bertindak.

“Kita akan tengok keperluan (kajian) untuk melihat perkara ini,” katanya.

Berdasarkan laporan External Link dikeluarkan oleh Pejabat Persekutuan Tenaga Swiss, Switzerland, sebelum ini, mendakwa kajian mendapati teknologi 5G tidak memberi kesan negatif terhadap kesihatan malah kesan radiasi daripada telefon bimbit masih rendah.

Terdahulu, Ketua Aktivis Persatuan Pengguna Islam Malaysia (PPIM), Datuk Nadzim Johan @Toqqi mencadangkan pembinaan menara 5G jauh dari penempatan dan tidak lebih daripada 28 gigahertz jika benar radiasinya boleh memudaratkan.

Beliau berkata, masih ada kebimbangan dalam kalangan pengguna kesannya boleh menyebabkan kanser kerana dikatakan kelajuan 5G boleh capai 100 gigahertz namun belum ada kajian khusus di Malaysia.

“Kami bukan menentang teknologi, kami memang galakkan jaringan internet yang lebih laju perlu ada kajian oleh universiti atau kementerian terbabit agar boleh menepis persepsi umum kata ia tidak selamat.

“Doktor Aziz pernah beritahu jika kelajuannya lebih 60 gigahertz, ia spektrum yang bahaya boleh mendedahkan kepada kanser.

“Kami terima banyak pertanyaan tetapi tiada jawapan kerana tiada data sahih di negara ini, yang ada cuma kajian dari luar negara,” katanya.

Menerusi laporan media terdahulu, pensyarah Kanan Fakulti Kejuruteraan Universiti Teknologi Malaysia (UTM), Prof Dr Tharek Abdul Rahman berkata, teknologi 5G menggunakan frekuensi radio tidak menghasilkan sinaran berbahaya seperti sinar X.

Katanya, orang ramai perlu faham bahawa radiasi ada dua jenis iaitu jenis mengion dan tidak mengion, yang boleh menyebabkan kanser adalah jenis mengion seperti sinar X dan radio aktif.

Author

Fhatihah Zakinan

View all posts

View all posts


Calon BN Selangor di bandar perlu tumpu strategi kempen di media sosial – Noh Omar

KUALA SELANGOR: Calon-calon Barisan Nasional (BN) di kawasan bandar diminta untuk turut menumpukan strategi kempen bagi Pilihan Raya Umum ke-15 (PRU15) mereka melalui platform media sosial untuk menarik sokongan pengundi.

Pengerusi BN Selangor, Tan Sri Noh Omar yang membuat gesaan itu berkata, para calon perlu menggunakan medium yang berbeza bagi mendekati pengundi dan masyarakat di kawasan kampung dan bandar berikutan tahap kepadatan penduduk yang berbeza.

“Jadi saya minta calon-calon yang bertanding dalam kawasan bandar gunakan media sosial. Saya tidak nafikan penggunaan media sosial adalah lebih berkesan, tapi kita tetap akan pergi rumah ke rumah, namun kita tidak mampu pergi ke semua rumah di kawasan bandar yang mempunyai penduduk yang ramai,” katanya.

Beliau berkata demikian ketika ditemui selepas menghadiri majlis penyampaian peranti komuniti di Pusat Ekonomi Digital Keluarga Malaysia (PEDi) Felda Bukit Cherakah oleh Menteri Komunikasi dan Multimedia Tan Sri Annuar Musa hari ini. – BERNAMA


Sanusi maklumkan semua Exco Kedah dipanggil SPRM

ALOR SETAR: Menteri Besar, Datuk Seri Muhammad Sanusi Md. Nor mendedahkan kesemua Exco kerajaan negeri dipanggil Suruhanjaya Pencegahan Rasuah Malaysia (SPRM) untuk memberi keterangan berhubung isu yang sedang disiasat oleh pihak berkuasa itu.

Menurutnya, terdapat dalam kalangan mereka sudah selesai memberi keterangan, manakala sebahagian yang lain dijangka berbuat demikian dalam masa terdekat.

“Saya hairan, tak pernah lagi Exco dipanggil setiap seorang untuk sahkan minit mesyuarat. Ada yang dah bagi keterangan dan sebahagian lagi belum. Saya difahamkan semua akan beri keterangan di Alor Setar dan ada antara mereka dipanggil hari ini selebihnya mungkin esok.

“Setakat ini saya belum dipanggil. Mungkin saya akan dipanggil selepas itulah kot,” katanya dalam sidang akhbar pada Majlis Penyerahan Zakat Perniagaan Kumpulan Perbadanan Kemajuan Negeri Kedah di sini, hari ini.

Sebelum ini, Ketua Pesuruhjaya SPRM, Tan Sri Azam Baki memaklumkan Muhammad Sanusi juga akan dipanggil untuk dirakam percakapan berhubung isu kecurian unsur nadir bumi (REE) setelah terdapat surat ditandatangani beliau seperti ditularkan di media sosial, baru-baru ini.

Dalam perkembangan lain, Muhammad Sanusi menjelaskan, dakwaannya mengenai plot yang dikatakan diatur untuk mengenakan dirinya sejak enam bulan lalu bukan ditujukan kepada mana-mana pihak berkuasa terutamanya polis.

“Saya bukan maksudkan polis, yang perasan itu kenapa? Saya tak mahu gaduh dengan kakitangan awam kerana semua kakitangan awam adalah rakan saya. Mereka bekerja atas arahan, ikut bidang kuasa masing-masing. Jangan ikut arahan elit politik demi kepentingan politik kerana itu bahaya untuk negara serta profesion mereka,” katanya.

Ketika ditanya adakah beliau memaksudkan bahawa plot itu dibuat oleh mereka yang berada dalam Kerajaan Perpaduan, Muhammad Sanusi memulangkan semula persoalan itu kepada semua pihak untuk membuat kesimpulan sendiri.

“Buatlah kesimpulan sendiri (siapa rancang komplot). Siapa dapat untung, dialah yang rancang,” katanya.

Mengulas lanjut Muhammad Sanusi mendakwa, kejadian letupan melibatkan sebuah kabin kontena yang dijadikan stor di kediaman rasmi Menteri Besar, Seri Mentaloon pada Oktober tahun lalu juga merupakan sebahagian daripada komplot tersebut.

“Kejadian stor dibom itu adalah sebahagian daripada komplot ini. Kemudian kerajaan bertukar dan saya dihalang menghadiri Majlis-Majlis Mesyuarat Kerajaan Persekutuan tetapi disebabkan saya pandai serta riuh, terpaksalah saya dibenarkan hadir.

“Sekarang mereka bersama (pihak membuat letupan dan pihak berkomplot). Saya nak jawab kepada polis sekejap lagi kerana katanya ada pihak polis mahu ambil keterangan. Tumpuan kepada saya berlebihan dan sebab itu orang kesian kepada saya,” katanya. – UTUSAN

Authors

Media Variasi

View all posts

Diyana Rahip

View all posts

View all posts

View all posts


Bekalan telur ayam tak cukup, rakyat Terengganu hampir panik?

CYBERJAYA: Masalah kekurangan bekalan telur ayam kian runcing di Terengganu apabila hanya 400,000 biji sahaja berada di pasaran pada setiap hari.

Pengarah Kementerian Perdagangan Dalam Negeri dan Kos Sara Hidup (KPDN) negeri, Saharuddin Mohd. Kia berkata, bekalan telur ayam itu tidak memadai dengan permintaan harian penduduk di negeri berkenaan yang merangkumi hampir satu juta.

Katanya, bekalan sebanyak 400,000 biji telur ayam itu juga jauh lebih rendah berbanding 600,000 biji sehari yang dibekalkan di Terengganu sebelum ketibaan bulan Ramadan.

“Terengganu tidak mempunyai industri ayam penelur dan terpaksa membawa masuk telur daripada negeri-negeri lain seperti Melaka, Johor, Negeri Sembilan, Pahang, Selangor, dan Perak.

“Begitupun permintaan tinggi di negeri pengusaha telur ayam terbabit pada masa ini menyebabkan mereka terpaksa menumpukan pasaran tempatan menyebabkan bekalan di Terengganu telah berkurangan secara drastik,” katanya seperti dilapor Kosmo.

Tambah beliau, penurunan jumlah bekalan itu meninggalkan kesan mendalam khususnya terhadap pengguna.

“Begitupun, pemeriksaan mendapati telur ayam masih boleh diperolehi pengguna dengan hanya masing-masing satu pemborong dan peruncit di negeri ini yang benar-benar sudah kehabisan stok.

“Kebanyakan pemborong juga telah mengambil inisiatif menempah daripada pengusaha dengan bayaran tunai agar bekalan telur ayam kekal stabil di pasaran,” katanya.

Susulan itu, Saharuddin mengingatkan para pengguna khususnya golongan peniaga tidak melakukan pembelian panik yang hanya memburukkan lagi keadaan.

Tegasnya, pemborong dan peniaga telur juga diingatkan supaya tidak mengambil kesempatan dengan menaikkan harga telur ayam memandangkan ia termaktub dalam barangan kawalan.

“Kita akan sentiasa pantau pembekal dan pemborong di negeri ini,” ujarnya.

Author

Diyana Rahip

View all posts

View all posts


Prasarana Sabah masih di tahap tidak memuaskan – Bung Moktar

SANDAKAN: Prasarana yang masih pada tahap tidak memuaskan menyukarkan kerajaan negeri menarik pelabur besar adalah antara sebab utama pengangguran dan kemiskinan masih tinggi di Sabah.

Timbalan Ketua Menteri, Datuk Seri Bung Moktar Radin berkata kerajaan negeri peka dengan situasi berkenaan, justeru, menyiapkan projek prasarana terutama pembinaan Lebuhraya Pan Borneo menjadi usaha penting bagi menarik pelabur seterusnya merangsang pembangunan ekonomi negeri.

“Banyak pelabur jumpa kita (kerajaan negeri) untuk melabur berbilion ringgit di Sabah, tetapi tidak dapat kita merealisasikan sebab elektrik tidak baik, air kurang, jalan raya tidak baik.

“Tetapi kita tidak akan biarkan (masalah) ini berterusan. Kita akan melihat bagaimana Sabah dapat kita pacu dari segi lain, dari segi ekonomi supaya kemunduran ini dapat kita kurangkan,” katanya kepada pemberita selepas merasmikan Program Aspirasi Kepulihan Negara peringkat negeri di sini malam tadi.

Bung Moktar, yang juga Menteri Kerja Raya Negeri berkata demikian ketika mengulas mengenai keluaran dalam negara kasar (KDNK) terbaharu yang menyatakan Sabah antara negeri dengan kadar pengangguran dan kemiskinan tertinggi.

Beliau yang juga Ahli Parlimen Kinabatangan turut memberitahu pihaknya telah meminta kerajaan Persekutuan untuk menambah jumlah pakej kerja projek pembinaan lebuh raya itu untuk dilaksanakan tahun depan bagi mempercepatkan penyiapan Lebuhraya Pan Borneo.

“Sekiranya dapat dilaksanakan tahun depan, bermakna dalam tiga tahun, jalan ini akan terus baik dan sudah tentu kita dapat memikirkan pula untuk pembangunan sumber air dan tenaga elektrik.

Mengenai Program Aspirasi Kepulihan Negara itu, Bung Moktar berkata kecekapan pasukan keselamatan dan Kawasan Keselamatan Khas Pantai Timur Sabah (ESSCom) mengawal ketat sempadan negara berjaya membanteras masalah pengedaran dadah, khususnya di timur Sabah.

Sementara itu, ditanya mengenai langkah diambil bagi menangani isu serangan buaya di Sabah, Bung Moktar berkata beliau sedar serangan reptilia berkenaan terhadap manusia semakin berleluasa menyebabkan kepercayaan bahawa bilangan mereka (buaya) mungkin melebihi jangkaan.

“Atau mereka mengalami kekurangan makanan dan kini keluar serta mula menyerang manusia. Kita tidak tahu. Walaupun tiada bilangan rasmi, tapi setiap malam di sepanjang Sungai Kinabatangan, kita boleh lihat beberapa pasang mata jika kita suluh ke arah kawasan itu,” katanya.

Beliau telah dimaklumkan bahawa Kementerian Pelancongan, Budaya dan Alam Sekitar Sabah telah menawarkan perkhidmatan untuk menangkap reptilia itu dan permohonan boleh dibuat kepada kementerian bagi membolehkan pemburu buaya tampil membantu menangkap reptilia sungai itu.

“Jadi, saya sentiasa mencari jalan menjemput atau memanggil pemburu profesional seperti di Sarawak untuk memastikan bilangan populasi buaya di Kinabatangan dapat dikurangkan,” katanya. – BERNAMA


Selangor akan bela nasib 89 keluarga terbabit laluan ECRL – MB

PELABUHAN KLANG: Kerajaan Selangor akan memastikan nasib 89 keluarga yang dijangka terbabit dengan Projek Laluan Rel Pantai Timur (ECRL) terbela.

Menteri Besar, Datuk Seri Amirudin Shari berkata, selain 89 keluarga di Kampung Delek dan Kampung Sungai Sireh dekat sini, pihaknya juga mengenal pasti 86 lot kubur yang terkesan bagi laluan projek sama.

“Pembinaan laluan (ECRL) di lokasi itu mungkin bermula pada 2025 atau 2026, maka kita (Kerajaan Selangor) mempunyai masa untuk berbincang dengan pihak tertentu. Kalau laluan tidak dialih, kita akan bagi rumah sesuai supaya hidup penduduk tidak terganggu… kerajaan negeri sedaya upaya elakkan laluan ini tetapi tidak ada jalan lagi.

“… Saya pegang janji saya. Kita akan kenal pasti penyelesaian terbaik. Sementara ada masa ini, kita juga kenal pasti kawasan perumahan mana yang dibangunkan, yang mana kita boleh ganti tanah, rumah atau beli rumah dengan kos tertentu,” katanya berucap pada program Jelajah Kita Selangor Penyayang (JKSP) di Pangsapuri Seri Perantau di sini hari ini.

Laluann ECRL di Selangor melibatkan jajaran sepanjang 90.72 kilometer melalui daerah Gombak, Hulu Selangor, Kuala Selangor dan Klang.

Sementara itu, ketika diminta mengulas mengenai kenyataan Ketua Audit Negara, Datuk Seri Nik Azman Nik Abdul Majid bahawa Selangor dan Sabah masih belum mengembalikan dana Kumpulan Wang Amanah Negara (KWAN), Amirudin menegaskan negeri itu tidak membuat sebarang pinjaman dengan KWAN bagi pembelian vaksin.

Beliau berkata, sebaliknya Selangor menggunakan dana daripada tabung yang dimiliki kerajaan negeri.

“Saya rasa ada khilaf tentang itu (kenyataan). Kira-kira RM100 juta kita keluarkan (daripada tabung negeri) dan saya tidak rasa pembelian vaksin itu dibuat menerusi KWAN.

“…yang kita terima adalah wang (peruntukan) daripada MOSTI (Kementerian Sains, Teknologi dan Inovasi) bagi pengurusan tempat vaksin untuk kita sediakan dewan, makanan dan baik pulih beberapa kemudahan tempat untuk PICK (Program Imunisasi COVID-19 Kebangsaan). Ia bukan pinjaman tetapi pemberian daripada MOSTI.

“Masih ada baki RM41 juta (pemberian MOSTI), kita akan pulangkan kepada Kementerian kewangan sebab itu memang peruntukan yang diberikan kementerian dan kita boleh pulangkan,” katanya. – BERNAMA


Banjir di Baling: Warga emas berpaut pada pokok elak dibawa arus deras

BALING: Seorang wanita warga emas yang dihanyutkan air dalam kejadian banjir yang melanda beberapa kampung di sini petang semalam, sempat berpaut pada sebatang pokok pinang sebelum diselamatkan.

Mangsa, Hasnah Ismail, 58, berkata sebaik melihat air naik dengan cepat dan masuk ke dalam rumah, dia dan suami memanjat sebatang pokok rambutan berhampiran rumah mereka.

“Bila nampak pokok rambutan macam nak tumbang, mak cik dan pak cik cuba berpaut pada kayu balak hanyut, tapi tangan pak cik terlepas dan dihanyutkan arus banjir.

“Mujurlah dia sempat mencapai ranting buluh, mak cik pula hanyut bersama kayu balak sebelum berpaut pada pokok pinang…lebih kurang sejam juga kami kesejukan di dalam air menunggu sehingga pasukan penyelamat datang menyelamatkan kami kira-kira pukul 8 malam tadi,” katanya ketika ditemui Bernama di pusat pemindahan sementara (PPS) Sekolah Menengah Kebangsaan Jerai dekat sini, malam tadi.

Menurutnya, dia cuba menjerit meminta pertolongan namun tiada siapa yang mendengar dan hanya mampu menunggu diselamatkan, malah suaminya, Che Nai Isa, 59, juga hanya berpaut pada ranting buluh.

“Mak cik hanya ingat mati masa itu, tak nampak siapa yang boleh tolong…namun rasa bersyukur bila nampak bot penyelamat datang dan selamatkan kami berdua.

“Sambil menahan sejuk di dalam air banjir, belakang mak cik beberapa kali berlanggar dengan kayu balak hanyut, mujur kami berdua tak cedera,” katanya.

Hasnah berkata dia yang sudah tinggal di Kampung Padang Empal sejak kecil, sering menyaksikan kejadian banjir di situ namun banjir yang berlaku kali ini adalah yang terburuk.

“Selalu kalau air naik, sampai buku lali atau betis, ini kali pertama naik sampai ke bumbung rumah, tak tau apa nasib 30 ekor kambing di dalam kandang, barang dalam rumah semua tak sempat diselamatkan termasuklah dua motosikal.

“Duit tunai kira-kira RM2,000 hasil jualan kambing baru-baru ini pun dihanyutkan air banjir,” katanya.

Tambahnya, mujurlah anaknya, Nor Alia, 20, seorang kurang upaya sejak lahir telah diselamatkan oleh seorang saudara lelakinya lebih awal.

“Dia gendong anak saya walaupun masa itu air sudah naik ke paras leher…alhamdulillah dua-dua selamat,” katanya.

Sementara itu, seorang lagi mangsa banjir, Siti Mariam Abdul Isa, 70, berkata suaminya yang lumpuh separuh badan sejak sembilan tahun lepas sudah terendam dalam air banjir sewaktu dia bersama anak dan cucu lelakinya sedang sibuk memindahkan barang ke tempat lebih tinggi.

“Kami terlupa yang pak cik tidur di atas tilam di lantai…bila sedar sahaja terus kami bertiga angkat dan bawa dia ke tingkat atas rumah, dia menggigil juga sebab sejuk terendam dalam air banjir.

“Sebelum air naik, mak cik suapkan nasi untuk pak cik, tak sangka air naik cepat sangat, anak dan cucu masa tu sedang angkat motosikal yang baru dibeli sebulan lepas ke tingkat atas rumah. Tapi dengan motosikal itu sekali tenggelam dalam banjir,” katanya.

Seorang lagi mangsa, Siti Hajar Said, 32, berkata dia tidak sempat menyelamatkan sebarang harta bendanya, termasuk kucing dan arnab kesayangan anak-anaknya juga gagal dijumpai dalam kejadian itu.

“Hujan turun pada 4 petang, dalam pukul 5 petang air mula naik, tak sampai setengah jam air sudah naik sampai bumbung rumah.

“Kesemua enam buah rumah yang terletak dekat dengan sungai, semuanya tenggelam. Kali terakhir banjir di sini, sebelum raya puasa lepas, tapi tidak seteruk banjir kali ini,” katanya. – BERNAMA

Author

Laini MN

View all posts

View all posts


Empat individu ditahan, lapan kertas siasatan dibuka berkaitan PRU15

KUALA LUMPUR: Polis Diraja Malaysia (PDRM) menahan empat individu iaitu seorang di Selangor dan tiga di Sarawak kerana disyaki melakukan pelbagai kesalahan berkaitan Pilihan Raya Umum ke-15 (PRU15), semalam.

Pengarah Operasi PRU15 PDRM, Datuk Seri Hazani Ghazali yang juga Pengarah Jabatan Keselamatan Dalam Negeri dan Ketenteraman Awam Bukit Aman dalam kenyataan hari ini berkata, PDRM juga telah membuka lapan kertas siasatan berkaitan PRU15.

Ia melibatkan siasatan di bawah Seksyen 500 Kanun Keseksaan (KK) kerana fitnah, Seksyen 447 KK kerana menceroboh, Seksyen 506 KK melakukan ugutan jenayah dan Seksyen 147 KK kerana merusuh.

Selain itu adalah Seksyen 233 (1) Akta Komunikasi dan Multimedia 1998 (AKMM), Peraturan-Peraturan Penerbangan Awam (PPPA) 2016, Seksyen 24(B)(10) Akta Pilihan Raya 1955 dan Seksyen 24(A)(2) Akta Pilihan Raya 1954.

Hazani berkata antara yang dibuka kertas siasatan itu adalah dua di Selangor mengikut Seksyen 500 KK, Seksyen 447 KK, Seksyen 233 AKMM 1998 dan Seksyen 143(1) PPPA 2016, satu di Pulau Pinang mengikut Seksyen 24(B)(10) Akta Pilihan Raya 1955 dan satu di Pahang di bawah Seksyen 506 KK.

Hazani berkata, bagi permit ceramah pula, PDRM telah mengeluarkan sebanyak 289 permit iaitu 52 permit di Perak, Johor (47), Selangor (32), Kedah (29), Sabah (28), Sarawak (22), Pulau Pinang (18), Negeri Sembilan (15), Pahang dan Melaka masing-masing (14), Terengganu (tujuh), Kelantan (enam), Perlis (tiga) dan Kuala Lumpur (dua).

“Sebanyak 19 ceramah tidak berpermit dikesan, dengan di Selangor mencatatkan jumlah tertinggi iaitu 11 kes, Perak (lima), Pahang (satu), dan Terengganu (dua),” katanya.

Suruhanjaya Pilihan Raya (SPR) menetapkan 19 November sebagai hari pengundian bagi PRU15 manakala pengundian awal pada 15 November. – BERNAMA


Anwar saman MB Kedah berhubung ucapan berbaur fitnah

KUALA LUMPUR: Perdana Menteri, Datuk Seri Anwar Ibrahim hari ini memfailkan saman terhadap Menteri Besar Kedah, Datuk Seri Muhammad Sanusi Md Nor, berhubung ucapan berbaur fitnah mengaitkannya dengan perlakuan tidak bermoral dalam satu kempen ceramah ‘Jelajah PN Best Tambun’.

Anwar, 75, selaku plaintif, memfailkan saman itu menerusi Tetuan S. N. Nair & Partners di Mahkamah Tinggi Alor Setar dengan menamakan Muhammad Sanusi, 48, sebagai defendan tunggal.

Berdasarkan pernyataan tuntutan, Anwar mendakwa pada 13 November lalu, Muhammad Sanusi, yang juga Pengerusi Perikatan Nasional (PN) Kedah, telah memberi ucapan pilihan raya pada ceramah tersebut sebagai menyokong calon PN bagi Parlimen Tambun, Datuk Seri Ahmad Faizal Azumu dengan ratusan pengunjung menghadiri ceramah itu.

Anwar berkata, ucapan dalam ceramah itu telah diterbitkan atau menyebabkan penerbitan semula dan disiarkan secara siaran langsung di aplikasi Facebook di bawah nama “Faizal Azumu” yang mendapat tontonan melebihi 88,000 kali, 531 reaksi, 58 kali perkongsian dan 384 komen, setakat tarikh pemfailan saman itu.

Pengerusi Pakatan Harapan (PH) itu mendakwa pada 14 Nov lalu, kenyataan fitnah daripada video tersebut telah dipetik oleh MalaysiaKini dan portal itu menerbitkan satu artikel dalam Bahasa Malaysia dan Inggeris.

Menurut Anwar, kenyataan fitnah itu antaranya membawa maksud plaintif mendapat pengampunan Diraja melalui penipuan dan kekal tidak diampunkan serta telah memperdaya Yang di-Pertuan Agong, seorang pembohong, tidak boleh dipercayai, tidak beretika dan mengkhianati mandat rakyat.

Plaintif mendakwa kenyataan-kenyataan itu adalah tidak benar, keji serta berniat jahat dengan tujuan untuk menghasut orang ramai dan menimbulkan kebencian peribadi terhadapnya dan PH semasa tempoh berkempen menjelang Pilihan Raya Umum ke-15 (PRU15) pada 19 Nov lalu.

Anwar berkata akibat daripada kenyataan fitnah itu menyebabkannya dihina, mendapat cemuhan daripada masyarakat selain memudaratkan imej dan reputasi baiknya sebagai Presiden PKR, Pengerusi PH, Ahli Parlimen Tambun, Perdana Menteri ke-10 dan Menteri Kewangan.

Anwar berkata pada 16 Nov lalu, plaintif melalui peguamnya menuntut defendan menarik balik, memohon maaf, mengaku janji untuk tidak mengulangi dan membayar ganti rugi kepada plaintif, namun defendan melalui surat peguamnya bertarikh 7 Disember lalu, membalas surat dan menyatakan pengakuan tidak berbelah bahagi mengenai fakta dalam ucapan tersebut.

Sehubungan itu, plaintif memohon ganti rugi am, teruk serta teladan selain perintah untuk menghalang defendan daripada terus mengungkap, mengarang, menerbitkan atau menerbitkan kenyataan serupa terhadap plaintif serta relif-relif lain yang difikirkan sesuai oleh mahkamah.

Peguam Datuk S.N. Nair, yang mewakili Anwar, ketika dihubungi Bernama, berkata saman itu difailkan pada jam 4.30 petang tadi. – BERNAMA


BN, PN umum calon PRK DUN Pelangai serentak

CYBERJAYA: Barisan Nasional (BN) dan Perikatan Nasional (PN) akan mengumumkan calon masing-masing untuk dikemukakan pada Pilihan Raya Kecil (PRK) Dewan Undangan Negeri (DUN) Pelangai, pada Rabu.

Pengerusi BN Pahang, Datuk Seri Wan Rosdy Wan Ismail berkata, BN akan mengumumkan calonnya di Dewan Majlis Perbandaran Bentong, Pahang pada jam 8.30 malam Rabu.

Beliau berkata, majlis pelancaran jentera BN untuk PRK Dun Pelangai juga akan diadakan di Dataran Simpang Pelangai jam 2.30 petang Rabu.

“Semoga majlis ini dapat berjalan dengan lancar dan teratur, terutamanya dalam memastikan kerusi DUN Pelangai ini terus kekal menjadi milik BN.

“Saya berharap penduduk di DUN Pelangai terus dapat memberi kepercayaan kepada BN seperti mana sebelum ini, agar kami dapat teruskan perkhidmatan demi kemakmuran dan kesejahteraan bersama,” katanya dalam kenyataan di laman Facebook pada Rabu.

Selain BN, PN juga mengumumkan pelancaran jentera pilihan raya dan pengumuman calon yang diadakan serentak di Simpang Pelangai pada jam 9 malam Rabu.

“Tiba masanya untuk rakyat Pelangai memilih wakil rakyat baru. Tiba masanya bekerja untuk kemenangan.

“Jom hadir beramai-ramai ke Simpang Pelangai memeriahkan majlis pelancaran jentera dan pengumuman calon,” menurut PAS dalam kenyataan di laman Facebook rasminya.

Suruhanjaya Pilihan Raya (SPR) menetapkan PRK DUN Pelangai pada 7 Oktober ini dengan 23 September sebagai hari penamaan calon.

PRK DUN Pelangai adalah PRK yang keempat diadakan sejak Pilihan Raya Umum Ke-15 (PRU15) selepas PRK Kuala Terengganu, Pulai dan Simpang Jeram.

Author

Fazleen Safina Abd Jamil

View all posts

View all posts